**проект**

ДОКЛАД

КЪМ ПРОЕКТА ЗА БЮДЖЕТ НА СТОЛИЧНА ОБЩИНА ЗА 2021г.

Февруари 2021

**Съдържание**

[РАЗВИТИЕ НА ИКОНОМИКАТА, МАКРОИКОНОМИЧЕСКА ПРОГНОЗА 5](#_Toc61971759)

[Преглед на развтитието на икономиката на София 11](#_Toc61971762)

[ИЗПЪЛНЕНИЕ НА БЮДЖЕТ 2020г. 17](#_Toc61971764)

[Изпълнение на приходите 18](#_Toc61971765)

[Изпълнение на разходите 22](#_Toc61971766)

[Изпълнение на Инвестиционната програма 24](#_Toc61971767)

[БЮДЖЕТ 2021 26](#_Toc61971768)

[Данъчна политика и прогноза за собствените приходи 26](#_Toc61971769)

[Преотстъпени държавни приходи 26](#_Toc61971770)

[Имуществени данъци и неданъчни приходи 27](#_Toc61971771)

[Управление на дълга и финансиране 29](#_Toc61971772)

[БЮДЖЕТ 2021 - РАЗПРЕДЕЛЕНИЕ НА РАЗХОДИТЕ 30](#_Toc61971773)

[Функция “Общи държавни служби” 33](#_Toc61971774)

[Функция “Отбрана и сигурност“ 35](#_Toc61971775)

[Функция “ Образование” 36](#_Toc61971776)

[Функция “ Здравеопазване“ 39](#_Toc61971778)

[Функция “Социално осигуряване, подпомагане и грижи “ 40](#_Toc61971779)

[Функция “Жилищно строителство, БКС и опазване на околната среда” 42](#_Toc61971780)

[Функция „Култура, спорт, почивни дейности и религиозно дело“ 43](#_Toc61971781)

[Функция “Икономически дейности и услуги” 45](#_Toc61971782)

[БЮДЖЕТ 2021 - ИНВЕСТИЦИОННА ПРОГРАМА 46](#_Toc61971783)

[ЗАКЛЮЧЕНИЕ 51](#_Toc61971784)

Абревиатури и съкращения

|  |  |
| --- | --- |
| БВП | Брутен вътрешен продукт |
| ДДС | Данък върху добавената стойност |
| ДМА | Дълготрайни материални активи |
| ДОО | Държавно обществено осигуряване |
| ЕИБ | Европейска инвестиционна банка |
| ЕС | Европейски съюз |
| ЗДБРБ | Закон за държавния бюджет на Република България |
| ЗМДТ | Закон за местните данъци и такси |
| ЗМСМА | Закон за местното самоуправление и местната администрация |
| МПС | Моторно превозно средство |
| МРРБ | Министерство на регионалното развитие и благоустройството |
| МС | Министерски съвет |
| НМА | Нематериални активи |
| ОбП | Общинско предприятие |
| ОП | Оперативна програма |
| ПМС | Постановление на Министерския съвет |
| РМС | Решение на Министерския съвет |
| СДВР | Столична дирекция на вътрешните работи |
| СО | Столична община |
| СОПФ | Специализиран общински приватизационен фонд |
| СОС | Столичен общински съвет |
| ТБО | Твърди битови отпадъци |
| ХИПЦ | Хармонизирани индекси на потребителските цени |
| ЦБ | Централен (държавен) бюджет |
| РДФ | Гориво, произведено от отпадъци |

Уважаеми общински съветници,

С настоящия доклад и приложенията към него ви представяме основните параметри, залегнали в Проекта за бюджет на Столична община за 2021г., съобразени с целите и приоритетите на общината, при спазване на принципите за съставяне на бюджет.

Проектът за бюджет е изготвен съобразно изискванията на Закона за държавния бюджет на Република България /ЗДБРБ/ за 2021г., Закона за публичните финанси, Наредбата за условията и реда за съставяне на бюджетната прогноза за следващите три години, за съставяне, приемане, изпълнение и отчитане на бюджета на Столична община, Решение № 64 на Министерския съвет от 31 януари 2020 г. (изменено с РМС № 273 от 23 април 2020 г. и изменено и допълнено с РМС № 447 от 3 юли 2020 г.) за бюджетната процедура за 2021г., одобрената с РМС № 963 от 23.12.2020г. Актуализираната средносрочна бюджетна прогноза за периода 2021-2023г. на Министерство на финансите, ПМС № 408 от 23.12.2020г. за изпълнение на ЗДБРБ за 2021г. и РМС № 790 от 30.10.2020г. за приемане на стандарти за делегираните от държавата дейности с натурални и стойностни показатели за 2021 г., изменено и допълнено с РМС №972/2020г.

Стратегически цели и стратегическа инфраструктура – това отличава бюджетът на София за 2021 г. Предлагам проект на бюджет, който е фокусиран върху разрешаване на 3 стратегически цели:

* Първата цел, за която предлагам и най-голям обем от инвестиции, е изграждане на стратегическата инфраструктура на София. При едно много важно условие – без да намалим, а напротив, увеличавайки спрямо 2020, средствата за ремонти в кварталите.
* Втората стратегическа цел е осигуряване на места в детските градини на всички деца от 3 до 6 годишна възраст. В бюджет 2021 залагаме средства за изграждане, разширение и основни ремонти на детски градини, ясли и училища.
* Третият стратегически приоритет е подобряване на качеството на въздуха и чистотата в града. Това включва изпълнението на големия проект за подмяна на старите печки на дърва и въглища с нови екологични уреди за отопление, рекултивация на старите депа, стартиране изпълнението на проекта за изграждане на инсталация за производство на енергия от РДФ, която да се използва за отопление.

# ТЕНДЕНЦИИ В РАЗВИТИЕТО НА ИКОНОМИКАТА И МАКРОИКОНОМИЧЕСКА ПРОГНОЗА

### Средносрочна макроикономическа прогноза

Актуализираната средносрочна бюджетна прогноза на Министерство на финансите за периода 2021-2023 г. е изготвена на основание чл. 79 от Закона за публичните финанси. Тя включва средносрочните икономически перспективи и основни допускания, фискалните цели и приоритети на правителството.

Безпрецедентната ситуация, при която огромен брой държави, в т.ч. и България, се борят с всички налични ресурси за ограничаване на разпространението на пандемията от COVID-19 и последвалия спад на икономическата активност и заетостта се отрази крайно неблагоприятно върху редица сектори на икономиката и се превърна в предизвикателство по отношение на устойчивостта на публичните финанси в следващия тригодишен период.

Провежданата последователна и балансирана фискална политика през последните години в условията на макроикономическа стабилност, която се явява надеждна основа за устойчивост на бюджетната рамка, дава възможност за посрещане на настоящите предизвикателства за макроикономическото и бюджетно развитие и перспективите за по-бързо възстановяване и завръщане по пътя на икономическия растеж и за постигане на фискалните цели.

Присъединяването на България към Банковия съюз и на българския лев към Валутния механизъм II, както и постепенният процес по подготовка за приемане на еврото, също ще спомогнат за поддържането на макроикономическа и фискална стабилност в контекста на негативните рискове пред растежа и нарастващата политическа несигурност.

Предприетите мерки в условията на извънредно положение и в периода на извънредна епидемична обстановка, предполагат увеличаване на публичните разходи на фона на по-ниски приходи. При ситуация на извънредна епидемична обстановка в страната, се предвижда одобряване на фискални стимули чрез финансиране на инвестиционни разходи, които чрез търсения мултиплициращ ефект да смекчат негативите от кризата, породена от пандемията, върху растежа и съответно да подпомогнат пазара на труда при тежката ситуация, в която се намираме.

ПРЕГЛЕД НА РАЗВИТИЕТО НА СВЕТОВНАТА И ЕВРОПЕЙСКАТА ИКОНОМИКА

Разпространението на пандемията от COVID-19 и предприетите мерки за ограничаване на заразата имаха съществен отрицателен ефект върху икономическата динамика в глобален план. Засегнати бяха както развитите, така и развиващите се икономики. Докато в Китай негативният ефект бе най-силен през първо тримесечие, след което се наблюдава възстановяване на икономическата активност, за много от страните най-голям спад бе реализиран през април-юни, когато в действие бяха наложени най-стриктните мерки за ограничаване на вируса. Икономиката на САЩ отбеляза рекордно понижение от 9% на годишна база през второ тримесечие. За същия период БВП на Европейския съюз намаля с 14%, а на Турция с 9,9%. Съизмерими спадове бяха регистрирани и при други основни търговски партньори на България.

**Реален БВП** (% промяна спрямо съответното тримесечие на предходната година

Източник: Евростат, Американско бюро за икономически анализи

ОСНОВНИ ДОПУСКАНИЯ, НА КОИТО СЕ ОСНОВАВА ПРОГНОЗАТА И МАКРОИКОНОМИЧЕСКАТА РАМКА ЗА ПЕРИОДА 2020-2023 г.

След облекчаването на част от ограничителните мерки и отварянето на икономиките в края на второ тримесечие на 2020 г. актуалните данни показват известно възстановяване на икономическата активност през третото тримесечие при продължаваща несигурност по отношение разпространението на вируса. Прогнозата е основана на допускането, че най-големият шок върху икономиката на ЕС и в глобален план е бил през второто тримесечие. Очертава се за 2020г. годишните данни да отразяват най-големите спадове, отчитани от десетилетия. Очаква се европейската икономика да се свие с 8,3%, докато спадът на световния БВП да е 4,7%. Растежи ще се наблюдават през 2021 г., като икономическата активност в ЕС ще нарасне с 5,8%, а на света - с 5,1%. Възстановяването ще е по-бързо при развиващите се пазари, като световната икономика ще достигне предкризисните си нива по-рано спрямо европейската.

**Основни допускания за развитието на външната среда**

|  |  |  |  |  |  |  |
| --- | --- | --- | --- | --- | --- | --- |
| Международна среда | Отчетни данни | | Прогноза | | | |
| **2018** | **2019** | **2020** | **2021** | **2022** | **2023** |
| Световна икономика [реален растеж, %] | 3,6 | 2,9 | -4,7 | 5,1 | 3,4 | 3,4 |
| Европейска икономика - ЕС [%] | 2,1 | 1,5 | -8,3 | 5,8 | 2,6 | 2,5 |
| Валутен курс щ.д./евро | 1,18 | 1,12 | 1,14 | 1,18 | 1,18 | 1,18 |
| Цена на петрол „Брент“ [щ.д./барел] | 71,1 | 64,0 | 36,5 | 43,8 | 46,4 | 49,1 |
| Цена на неенергийни суровини [в щ.д., %] | 1,7 | -4,2 | -5,1 | 2,5 | 2,1 | 2,1 |
| EURIBOR 3м. [%] | -0,3 | -0,4 | -0,4 | -0,5 | -0,5 | -0,5 |

Източник: МВФ, СБ, ЕЦБ, МФ

Прогнозата за курса BGN/USD се основава на наличието на фиксиран курс на лева към единната европейска валута и техническо допускане за разменния курс на еврото към щатския долар. Средногодишният валутен курс на еврото през 2021 г. се очаква да бъде 1,18 долара и да се запази на същото равнище до края на прогнозния период. Като процентна промяна числото за 2020 г. показва номинално поскъпване на еврото с 2,3%, а през следващата година - с 3,4%.

В прогнозата допусканията за развитието на европейската и световната икономика представляват оценки на Министерството на финансите, базирани на прогнози и анализи на Европейската комисия, Световната банка, МВФ и рейтингова агенция Fitch.

ПРЕГЛЕД НА РАЗВИТИЕТО НА НАЦИОНАЛНАТА ИКОНОМИКА

## МАКРОИКОНОМИЧЕСКА ПРОГНОЗА ЗА ПЕРИОДА 2020-2023 г.

Основни макроикономически показатели

| Основни макроикономически  показатели | Отчетни данни | | Прогноза | | | |
| --- | --- | --- | --- | --- | --- | --- |
|  | **2018** | **2019** | **2020** | **2021** | **2022** | **2023** |
| БРУТЕН ВЪТРЕШЕН ПРОДУКТ | | | | | | |
| БВП [млн. лв.] | 109 743 | 119 772 | 119 089 | 124 540 | 130 876 | 137 701 |
| БВП [реален растеж %] | 3,1 | 3,7 | -3,0 | 2,5 | 3,0 | 3,2 |
| Потребление | 4,6 | 4,7 | 1,0 | 2,5 | 2,3 | 2,9 |
| Брутообразуване на основен капитал | 5,4 | 4,5 | -10,5 | -5,4 | 3,0 | 8,8 |
| Износ на стоки и услуги | 1,7 | 3,9 | -10,2 | 7,2 | 7,1 | 5,3 |
| Внос на стоки и услуги | 5,7 | 5,2 | -10,4 | 5,0 | 6,4 | 6,7 |
| ПАЗАР НА ТРУДА И ЦЕНИ | | | | | | |
| Заетост (СНС) [%] | -0,1 | 0,3 | -2,6 | 0,9 | 1,5 | 0,4 |
| Коефициент на безработица (НРС) [%] | 5,2 | 4,2 | 5,6 | 5,2 | 4,6 | 4,6 |
| Компенсации на един нает [%] | 9,7 | 6,9 | 5,0 | 5,9 | 6,5 | 6,9 |
| Дефлатор на БВП [%] | 4,0 | 5,3 | 2,5 | 2,0 | 2,0 | 2,0 |
| Средногодишна инфлация (ХИПЦ) [%] | 2,6 | 2,5 | 1,4 | 2,1 | 2,6 | 2,5 |
| ПЛАТЕЖЕН БАЛАНС | | | | | | |
| Текуща сметка [% от БВП] | 1,0 | 3,0 | 3,1 | 3,9 | 4,2 | 3,4 |
| Търговски баланс [% от БВП] | -4,8 | -4,7 | -1,7 | -1,2 | -1,3 | -2,1 |
| Преки чуждестранни инвестиции [% от БВП] | 2,7 | 2,4 | 2,9 | 2,9 | 2,9 | 2,9 |
| ПАРИЧЕН СЕКТОР | | | | | | |
| М3 [%] | 8,8 | 9,9 | 8,0 | 8,1 | 7,9 | 8,1 |
| Вземания от фирми [%] | 7,7 | 9,9 | 0,6 | 1,9 | 3,8 | 4,6 |
| Вземания от домакинства [%] | 11,2 | 9,5 | 5,0 | 5,6 | 6,7 | 6,9 |

Източник: МФ, НСИ, БНБ

БРУТЕН ВЪТРЕШЕН ПРОДУКТ

През 2020 г. се прогнозира спад на БВП от 3%. Очаква се до края на годината потреблението на домакинствата да продължи да се понижава под влияние на повишената несигурност и по-слабото нарастване на доходите. В същото време се очаква публичните разходи както за потребление, така и за инвестиции да продължат да нарастват и да допринесат положително за динамиката на БВП през годината. Частните инвестиции ще останат потиснати и през втората половина на годината поради несигурната среда и слабото търсене. Спадът на световната и най-вече на европейската икономика ще доведе до годишно понижение на износа на стоки. В резултат, общото понижение на реалния износ на стоки и услуги ще достигне 10,2%. Ограниченото търсене на стоки за експортно-ориентираните дейности, както и за потребление и инвестиции вътре в страната, ще предизвика и спад на вноса на стоки и услуги, който се оценява на 10,4%. Общият принос на външния сектор към растежа на БВП ще бъде почти неутрален.

През 2021 г. се очаква растежът на БВП да достигне 2,5%. Потреблението на домакинствата да се възстанови и да надмине нивата от 2019 г., подкрепено от повишението на заетостта и разполагаемия доход. Спадът на инвестициите ще продължи и през 2021 г., но с по-бавен темп. Инвестициите са компонентът, който ще се възстановява най-бавно. Очакваното благоприятно развитие в основните ни търговски партньори ще доведе до пълно възстановяване на износа на стоки през 2021 г. Прогнозата е той да нарасне с 5,6% и да надвиши нивото си от 2019 г. по постоянни цени. Същевременно, износът на услуги ще остане под предкризисните нива, въпреки очаквания съществен реален растеж. Основната причина е забавеното възстановяване на международните пътувания. Вносът на стоки и услуги ще последва тенденциите във вътрешното търсене и износа, като нито при стоките, нито при услугите ще се наблюдава достигане на нивата от 2019 г. В резултат на по-бързото нарастване на износа спрямо вноса, нетният износ ще има положителен принос към растежа на БВП за 2021 г.

Растежът на БВП ще се ускори до 3% през 2022 г. и 3,2% през 2023 г. Повишеното доверие сред потребителите и нарастването на доходите ще доведат до растеж на частното потребление. В последната прогнозна година се очаква по-високо нарастване на публичните инвестиции поради достигането на края на периода за усвояването на европейски средства по програмния период 2014-2020г., както и очакванията за финализиране на инфраструктурни проекти. През 2022-2023г. растежът на износа на стоки ще остане стабилен, в съответствие с развитието на външната среда. Износът на услуги ще продължи да нараства с високи темпове в резултат на възстановяване доверието на чуждестранните туристи, дейността на туроператорите и авиопревозвачите. Вносът на стоки ще се ускори, подкрепен от по-високото вътрешно търсене.

ПАЗАР НА ТРУДА

Очакванията за 2020 г. са средногодишният брой на заетите (според ЕСС 2010) да е намалял с 2,6% спрямо предходната година, а средногодишното ниво на безработица да се е повишило до 5,6%. Възстановяването на заетостта се очаква да започне през второто тримесечие на 2022г., но броят на заетите, наблюдаван през 2019 г. се очаква да бъде достигнат през 2022-2023 г. Заедно с процеса на възстановяване на заетостта се очаква и коефициентът на безработица да намалее първоначално до 5,2% през 2021 г., а през следващите години и до 4,6%, на което ниво да се стабилизира.

За 2020 г. номиналният темп на нарастване на доходите от труд е 5%. През 2020 г. динамиката на реалната производителност на труда ще премине на отрицателна територия и ще се понижи с над 3 пр.п. спрямо регистрирания растеж през 2019 г. През 2021 г. компенсацията на един нает ще има ускорен темп на нарастване, който се очаква да достигне около 6%. Последното ще отразява ускорението на показателя както в частния сектор, така и ефектите от по-нататъшното увеличение на доходите в сектора на образованието, планираното ново увеличение на разходите за персонал в държавната администрация, в структурите, които са натоварени с дейности по овладяване на пандемията и последствията от нея, минималната работна заплата и др. Възходящото развитие на разглеждания показател ще продължи и през 2022-2023 г. В периода 2021-2023 г. се очаква също и възстановяване на положителната динамика на производителността на труда.

ИНФЛАЦИЯ

За 2020 г. се очертава външните и вътрешните фактори за нарастване на цените в страната да имат слабо влияние, но инфлацията до август бе по-висока от предвижданата в пролетната прогноза. В месечната динамика на инфлацията на годишна база, се очаква повишение до 0,8% в края на годината. Средногодишната инфлация се очертава да бъде 1,4% при очакване от 0,1% в пролетната прогноза.

Инфлационните процеси през 2021 г. зависят преди всичко от степента на възстановяване на международните цени на суровините и на цените на петрола. Текущите международни оценки за динамиката на цените на петрола показват покачване от 20% през 2021 г., което е доста под нивото от 2019 г. В сравнение с 2020 г. ще има нарастване при цените на енергийните стоки в страната в края на 2021 г., което се оценява на 5%. Международните цени на храните леко ще поскъпнат през 2021 г., което ще предизвика и по-висока инфлация при тях в сравнение с 2020 година. При услугите очакваме ускорение на нарастването на техните цени в 2022-2023 г., което ще се дължи на възстановяване на вътрешното търсене. В края на 2021 г. се прогнозира инфлацията да се ускори до 2,8%, а средногодишната инфлация до 2,1%.

През последните две години от прогнозния период очакванията са средногодишната инфлация да бъде около 2,5-2,6%.

ПЛАТЕЖЕН БАЛАНС

През 2021 г. се очаква възстановяване на номиналния растеж на износа и вноса на стоки, подкрепен от реални растежи и нарастване на цените. Силният реален растеж на износа ще е основа за допълнително свиване на търговския дефицит. При услугите се очаква значително повишение, най-вече на транспортни услуги и пътувания. Балансът на текущата сметка ще се подобри до излишък от 3,9% от БВП. В края на прогнозния период номиналното нарастване на вноса на стоки ще изпревари това на износа и ще допринесе за повишение на търговския дефицит. Продължаващото възстановяване на износа на услуги през 2022 г. ще е основен фактор за подобрението на баланса на услуги, както и за допълнителното увеличение на излишъка на текущата сметка.

Преките чуждестранни инвестиции се очаква да възлизат на около 2,9% от БВП през целия прогнозен хоризонт.

ПАРИЧЕН СЕКТОР

В периода 2021-2023 г. търсенето на кредити ще започне да се възстановява, но годишните темпове на нарастване от преди пандемията няма да бъдат достигнати. От страна на нефинансовите предприятия възстановяването ще бъде по-слабо и повлияно от очакванията за слабо възстановяване на частните инвестиции. Кредитът за домакинства също плавно ще се ускорява в съответствие с динамиката на компенсациите на наетите и по-ниското равнище на безработица. Годишният растеж на вземанията от домакинства се прогнозира да бъде 5,6% през 2021 г. и да достигне 6,9% в края на периода. Общо годишният растеж на вземанията от частния сектор в края на 2023 г. ще се повиши до 5,5%.

РИСКОВЕ ПРЕД ПРОГНОЗАТА

Представената прогноза е зависима от развитието на епидемичната обстановка както в страната, така и в глобален план. При увеличаване на мерките, целящи ограничение на пандемията и имащи задържащ ефект върху икономическата активност, може да се очакват отрицателни шокове както по линия на предлагането, така и по линия на потреблението и износа. Тези шокове биха имали негативен ефект върху БВП най-вече през 2020 и 2021 г., но при липса на устойчиво решение за справяне с пандемията може да се очаква несигурността сред икономическите агенти да остане висока в средносрочен план и в резултат да се реализират по-ниски растежи.

По отношение на външната среда, последните прогнози за държавите, основни търговски партньори на България, показват ревизиране на очакванията към по-плавно възстановяване. Запазват се и негативните рискове, свързани с протекционистичните политики и нарушаване на глобалната търговия, както и с ефектите от излизането на Обединеното кралство от Европейския съюз. Всички те могат да се отразят в по-бавни темпове на нарастване на износа в прогнозния период.

Съществуват и рискове в положителна посока. При по-бързо справяне с епидемичната ситуация в глобален план, в средносрочен период може да се наблюдава много по-благоприятно влияние по линия на външната среда, особено при ускорено възстановяване на международния туризъм. Същевременно, в страната е възможно да се реализира по–бързо възстановяване на инвестициите и по-силно нарастване на потреблението, предвид възстановяването на пазара на труда. Средствата по плана за възстановяване на Европа също ще окажат положителен ефект върху икономиката, най-вече в периода 2022-2023 г. Очаква се България да получи над 10 млрд. евро по линия на новия Механизъм за възстановяване и устойчивост на ЕС.

Приоритет за страната остава успешното усвояване на **средствата от европейските фондове и програми**, чрез които да се постигне устойчив икономически растеж, по-висока заетост, социално включване, социално, икономическо и териториално сближаване и изграждане на конкурентоспособна и иновативна икономика.

Заделеният за България ресурс по инициативата на Европейския съюз REACT-EU е разпределен в пет от действащите оперативните програми от програмен период 2014-2020 г., които позволяват финансиране на дейности, в подкрепа на преодоляването на последиците от кризата, предизвикана от пандемията от COVID-19, и подготовка за екологично, цифрово и устойчиво възстановяване на икономиката (REACT-EU).

Друга мярка, която се предвижда да заработи, е Механизмът за възстановяване и устойчивост (Recovery and Resilience Facility), който представлява ключова програма на Инструмента за възстановяване на ЕС. С него на държавите членки ще се предоставят безвъзмездна финансова подкрепа и заеми, за да се подпомогнат публичните инвестиции и реформи, предвидени в техните планове за възстановяване и устойчивост, както и за смекчаване на последиците за обществото, причинени от настоящата криза с COVID-19. Финансовият пакет, от който България може да се възползва, е 5,981 млрд. евро грантове и около 4,0 млрд. евро заеми (съгласно индикативните разчети към анексите от проекта на регламент).

Въз основа на допусканията и прогнозното нетно дългово финансиране през 2021-2023 г. се очаква в края на периода държавният дълг да достигне до ниво от 38,9 млрд.лв., респективно съотношението на държавния дълг спрямо БВП да нарасне от 25,6% към края на 2021 г. до 28,2% в края на 2023 г. Независимо от повишената стойност на относителния дял на консолидирания дълг спрямо БВП, същите остават далеч под максимално допустимата референтна стойност на Маастрихтския критерий за конвергенция от 60%, което ще гарантира запазване на равнището на държавна задлъжнялост на Република България сред 28-те държави-членки на ЕС по отношение на ниска дългова тежест.

## ПРЕГЛЕД НА РАЗВИТИЕТО НА ИКОНОМИКАТА НА СОФИЯ

## 

## **Развитието на София преди пандемията**

В навечерието на 2020 г. икономиката на София бе в отлична форма. След години на ускоряващ се растеж и откриване на нови работни места, столичната икономика регистрира рекордни нива на заетост – коефициентът на заетост (15-64 г.) достигна 77% през втората половина на 2019 година. Произведената продукция от нефинансовите предприятия се увеличава с над 10% и достига 75 милиарда лева – близо 40% от продукцията на всички нефинансови предприятия в България. Много силен ръст беше регистриран във високотехнологичния сектор и бизнес услугите – продукцията в информационните и комуникационните технологии, в професионалните дейности и научните изследвания нараства с близо 2,5 милиарда лева (16% ръст) през 2019 г.

Икономиката на София е силно доминирана от услугите – над 50% от брутната добавена стойност в сектора на услугите в страната е концентрирана в столицата. Делът на столицата е особено висок в някои от най-динамичните и бързи растящи преди кризата сектори - София концентрира продукцията на 88% от ИКТ сектора, 79% от сектора на професионалните дейности и научните изследвания, 67% от административните и спомагателни дейности и 60% от търговията в страната. Всички тези сфери регистрират двуцифрен ръст на продукцията в София през 2019 година.

Докато в края на 2019 г. и началото на 2020 г. беше модерно да се говори за „синхронизирано забавяне” на световната икономика, София посреща пандемията на върха на икономическия цикъл. Дългосрочният потенциал и траекторията на развитие на София стъпва на притока на млади и активни хора, бурното развитие на индустрията в широката периферия на града, отчетливия ръст в дигиталната сфера и разрастващата се иновационна екосистема.

След бързия ръст в периода между 2014 и 2019 г. и свързаните с него рекордно висока заетост и ниска безработица, **икономиката на София е изправена пред значително забавяне през 2020 г.,** вследствие на епидемията от коронавирус, мерките за нейното ограничаване, повишаването на икономическата несигурност и сходна криза в основните търговски партньори на страната. Ударът върху икономиката на София остава концентриран в директно засегнатите от ограничителните мерки сектори – свързани с всекидневния градски живот.

COVID-19 нанесе безпрецедентен удар по българската икономика. Обявеното извънредно положение на 13 март 2020 г. маркира началото на икономическата криза в България. Рязкото свиване на стопанската активност се усети във всички региони на страната, като само в рамките на два месеца над 100 хил. души изгубиха своята работа. София, която е най-големият и жизнен икономически център, не е изключение. Стопирането на градския живот и пълният отлив на туристи показаха столицата в непозната светлина, която рязко контрастира на икономическия подем от последните години. **В края на 2020 г., макар пандемията все още продъжава, наред с оценката на влиянието на коронавируса, на преден план излизат перспективите пред възстановяването и развитието на София.**

Ефектите от пандемията върху столичната икономика следва да се изследват, като се вземе под внимание и **втория частичен локдаун** през декември 2020 година. Фокусът е върху дългосрочния потенциал на София и секторите, които продължават да дърпат столичната икономиката напред или имат възможността максимално бързо да се върнат към траекторията на растеж. Дългосрочният тренд на трансформация на икономиката на София се запазва въпреки пандемията. Отчетливите конкурентни предимства на столицата предполагат както устойчива тенденция на ръст в дигиталната сфера, в т.ч. навлизане на нови компании и разрастване на иновационната екосистема, така и разгръщане на потенциала за привличане на индустриални инвестиции в широката периферия на града и развитие на високотехнологични производства.

Коронавирусът нанесе своя удар върху динамиката в столицата, но по всичко личи, че положителната дългосрочната перспектива пред София остава непроменена и в края на 2020 година.

COVID-19 и ограничителните мерки за борба с вируса доведоха до значителни изменения в макроикономическата среда на София. Те са резултат от наложените мерки за социално дистанциране, влошаването на международната конюнктура и промяната в поведението на бизнес и домакинства в условията на пандемия. Проследяването на развитието на макро индикаторите през годината позволява да се откроят негативните ефекти от пандемията и перспективите за икономическо възстановяване.



Нарастването на заболеваемостта в края на годината и въведените мерки през декември 2020г. ще дадат своето негативно отражение, но по всичко личи, че ефектът на втория (частичен) локдаун върху икономиката далеч няма да е толкова опустошителен. Водещите сектори на София, които се показаха устойчиви на ограниченията пред стопанската активност и мобилността през пролетта, на този етап не губят заетост и имат потенциал да изведат възстановяването на столичната икономика пред други части на страната.

**COVID-19 и пазарът на труда в София**

Едно от основните последствия от COVID-19 и ограничителните мерки, свързани с пандемията е рязкото влошаване на условията на пазара на труда, изразяващо се в свиване на заетостта и повишаване на безработицата. Динамиката през 2020 г. в София е до голяма степен предопределена от икономическата структура на столицата и най-вече - от високия дял на наетите в сферата на информационните и комуникационните технологии, както и в разнообразни бизнес услуги, в т.ч. класически професионални дейности и аутсорсинг на бизнес процеси.


Пазарът на труда в София, дори в условията на пандемия и безпрецедентна криза, се доказа като гъвкав и устойчив на външни шокове. По данни на Агенция по заетостта между началото на февруари и края на ноември 2020 г. в София са регистрирани общо 42 хиляди нови безработни, а постъпилите на работа за същия период са 24 хиляди при общ брой на наетите лица през 2019 г. от над 750 хиляди. Почти всички загубени работни места са в периода на извънредното положение (13 март - 13 май 2020 г.), когато в страната са въведени най-строгите ограничителни мерки. След пролетта на 2020 г. се наблюдава спад в броя на безработните.

Голяма част от изгубените работни места в кризата са в секторите, които са директно засегнати от карантинните мерки - основно в хотели и ресторанти, както и в търговията.


Седмичните и дневните данни за пазара на труда в София показват, че негативният ефект на декемврийския локдаун е далеч по-лек в сравнение с удара през пролетта на 2020 година. Около 1 300 са загубените работни места в първите две седмици на декември, а към средата на месеца вече се наблюдава успокоение на потока към бюрата по труда. Ефектът на втория локдаун отново е концентриран в туристическия и развлекателния бранш, чието възстановяване пряко зависи от пълното освобождаване на мерките през 2021 година.

Детайлните данни от бюрата по труда позволяват да се направи сравнение между отделните райони на столицата от гледна точка на динамиката на пазара на труда. Няма нито един район, при който безработицата в пика на кризата към края на май да е била под нивото от предкризисния февруари; също така няма и нито един, при който равнището ѝ през октомври дори да се приближава до това отпреди въвеждането на ограниченията. Най-тежкият удар върху местните пазари на труда в периода на ограниченията се наблюдават във Връбница (+3,6 пр.п ръст на коефициента на безработица между месеците февруари и май), Красна поляна (+3,3 пр.п.) и Люлин (+3,3 пр.п.), а в почти всички райони краткосрочният ръст е между 2 и 3 процентни пункта.

Същите райони са и с най-голям ръст в периода между месеците февруари и октомври, но има няколко, при които възстановяването е почти пълно – например разликата между февруари и октомври в районите Изгрев и Студентски е едва 1%. Сходно е разпределението на новопостъпилите на работа като тук се открояват районите Подуяне, Надежда, Възраждане, Младост и Красно село. Броят на постъпилите на работа расте след кризата на практика във всички райони, което показва и оживлението след първата вълна на коронавируса. Трябва да се има предвид, че данните от бюрата по труда отразяват по-скоро местоживеенето, а не местоработата на новорегистрираните безработни или започналите работа лица. От гледна точка на компаниите и търсенето на работна сила, най-динамичните райони на София – начело с Младост, в който се фокусират новите модерни офис сгради и множеството дигитални компании, продължават да създават работни места и да отбелязва растеж.



Динамиката на заплатите в хода на кризата до голяма степен следва тази на безработицата – в пика на кризата има леко задържане, последвано от ръст след премахването на ограниченията. В този смисъл няма причини да се твърди, че кризата се е отразила силно негативно на доходите на работещите в София. Промяна има при доходите на домакинствата, тъй като заради свиването на заетостта и ръста на безработицата се повишава делът на доходите от пенсии. Промени има и в потреблението – пренасочване към покупки на стоките от първа необходимост за сметка на дрехите и техниката. Дългосрочната тенденция за ръст на доходите и потреблението в София обаче се запазва въпреки пандемията.



**COVID-19, туризмът и въздушният транспорт**


Без съмнение най-сериозно засегнатият икономически отрасъл от настоящата икономическа криза е туризмът, което е резултат от комбинацията от затварянето на заведения и ограниченията за пътуване. В месечните данни от местата за настаняване ясно личи ефектът от въвеждането на ограниченията - докато през месеците януари и февруари в София са пренощували по над 75 хиляди души, повече от половината от тях чужденци, то през следващите три месеца туристическият поток почти изчезва. След отпадането на най-строгите мерки - както в България, така и в останалата част на Европа, откъдето са и повечето посетители на столицата, постепенно се възстановява и туристическия поток, но остава далеч от равнищата си от 2019 година.

Второто тримесечие е период на почти пълно прекратяване на самолетните пътувания в цяла Европа и летище София не прави изключение.

В по-общ план възстановяването на туристическата дейност в София вероятно ще отнеме поне няколко години, а тенденциите за пренасяне на немалка част от бизнес срещите онлайн ще потиска връщането на този сегмент до предкризисните му равнища. Тъй като туризмът и свързаните с него дейности не са водещ отрасъл с голяма тежест в общата икономика на столицата, значителните трудности не са определящи за общото ѝ икономическо възстановяване. Постоянният приток на младо и активно население ще продължи да допринася за оживлението в София, въпреки по-бавното възстановяване на туристическите пътувания.

**COVID-19 и строителният пазар**

В хода на бурния икономически растеж през последните пет години разрастването на бизнеса, повишаването на доходите на домакинствата и улесненият достъп до кредит закономерно водят до значителен ръст на строителната дейност както на офиси, така и на жилищни сгради. Доколкото през 2019 г. вече се наблюдава известно забавяне в издадените строителни разрешителни и в реално започнатото строителство, кризисната 2020 г. не бележи толкова чувствителен спад в основните индикатори на строителния пазар.



В данните за разрешенията за строеж ясно личи влиянието на ограниченията и свързаното с тях рязко повишаване на икономическата несигурност през второто тримесечие на 2020 година. Спрямо същото тримесечие на предишната година спадът в новоиздадените разрешения за строеж е почти наполовина, но пък през третото тримесечие се наблюдава известно ускоряване в инвестиционните намерения, особено при жилищните сгради. От значение обаче е обстоятелството, че по-значителен спад има при административните, отколкото при жилищните сгради – индикация, че инвеститорите очакват спад в търсенето на офис площи, но не и на жилища.

Краткосрочен индикатор за динамиката на строителния пазар са и вписаните в Агенция по вписванията сделки с недвижими имоти - през второто тримесечие на 2020 г. се отчита спад от 17% на годишна основа, а през третото – с 9%.

**COVID-19 и перспективите пред икономиката на София**

Всички разгледани дотук индикатори ясно демонстрират, че настоящата икономическа криза засяга неравномерно отделните отрасли на столичната икономика. Прегледът по сектори е ключов, за да се открои потенциалът за развитие след пандемията.

Преработваща промишленост: 14% от икономиката на столицата и 62 хиляди наети в сектора. Най-динамичният сектор в преработващата промишленост на столицата е производството на компютърна и комуникационна техника, електронни и оптични продукти, чиято продукция се е удвоила в периода 2013-2018 г. Важна роля играе и производството на лекарства, което е сред малкото индустриални дейности, които бележат ръст в хода на кризата.

Промишлеността в София се възстановява след удара на пандемията и ограничителните мерки през пролетта, а съдейки по динамиката на търговските потоци, новите ограничителни мерки от декември 2020 г. няма да имат същия драматичен ефект върху предприятията.

**•** Търговия и ремонт: най-големият сектор в икономиката на София, с 25% от целия обем на икономиката и над 150 хиляди наети лица. Търговията на дребно е засегната от ограниченията през пролетта, а бъдещата динамика зависи най-вече от запазването на доброто състояние на пазара на труда и доходите на домакинствата. Свитото движение на хора и ограниченията пред някои магазини (тези в търговските центрове, например) водят със себе си промени в потребителските навици и все по-широко застъпване на онлайн търговията за сметка на пазаруването на място.

**•** Строителство и операции с недвижими имоти: общо двата сектора формират 14% от икономиката на София и наемат 58 хиляди души. Отлагането на някои инвестиционни решения през 2020 г. ще даде своето отражение, но в дългосрочен план притокът на хора в столицата и икономическото оживление ще провокират строителна активност. Предвидените публични инвестиции също ще подкрепят сектора на строителството.

**•** Транспорт, складиране и пощи: транспортът формира 7% от произведената продукция в столицата и наема 52 хиляди души. При този отрасъл въздействието на кризата е двупосочно - докато въздушният транспорт на практика прекратява дейността си при първата вълна на ограничения и силно я свива при втората, то наземният е по-малко засегнат, особено при втория локдаун.

***•*** Информационно-комуникационни технологии и далекосъобщения: приблизително 15% от общия размер на икономиката и над 85 хиляди наети лица. Това е най-бързо развиващият се отрасъл на икономиката на София, и заедно с аутсорсинга на услуги, постигат най-висока производителност на труда. Той е и най-слабо засегнатият от пандемията - малък брой фирми бяха принудени да се ползват от схемите за подкрепа за заетост, а повечето успяха бързо да реорганизират работата си към дистанционен труд. Това е и един от малкото сектори на икономиката, който, макар и с чувствително по-бавни темпове, успява да добавя работни места и да създава нова заетост през 2020 г., подпомогнати от принудителната дигитална трансформация на редица традиционни бизнеси в хода на пандемията.

**•** Професионални и административни дейности (аутсорсинг секторът): 12% от размера на икономиката и почти 110 хиляди заети, ако комбинираме двете икономически дейности. За този отрасъл важи до голяма степен казаното за ИКТ сектора, но с необходимото уточнение, че услугите които той предоставя обикновено са тези, които най-често биват елиминирани с цел свиване на разходите на фирмите в период на криза, което създава допълнителна несигурност за фирмите в него.

**•** Култура, спорт и развлечения: отрасълът формира 4% от икономиката на София и наема 13 хиляди души. Дейността на сектора практически се прекратява, с някои много малки изключения, с въвеждането на всяка вълна от ограничения.

**•** Хотелиерство и ресторантьорство: Туристическият сектор съставлява 2% от столичната икономика, но създава относително много работни места - над 33 хиляди. Също като при културата, ограничителните мерки прекратяват почти цялата дейност на хотелите и ресторантите, с изключения на доставките на храна, които в никакъв случай не могат да заместят обичайните приходи.

# ИЗПЪЛНЕНИЕ НА БЮДЖЕТ 2020г.

Коронавирусът донесе безпрецедентен спад в икономиката на страната особено през второто тримесечие на 2020г.,което даде своето отражение и върху изпълнението на бюджета на Столична община за 2020г. Блокирането на международните пътувания и липсата на чуждестранни туристи, както и тежките ограничения пред обичайния градски живот оказаха негативно влияние върху ключови сектори на столицата – транспорт, хотели и ресторанти, търговия на дребно. Социалните сфери – здравеопазване, образование и социални услуги също понесоха тежък удар, който се пренесе директно или в по-малко приходи (например от такса за детски градини) или в по-високи разходи (например за здравни мерки и социални услуги) в бюджета на Столична община.

Ефектът на коронавируса върху заетостта, туризма, строителната активност и сделките с недвижими имоти в столицата рефлектира върху приходната част на бюджета на общината. Наложи се актуализирането на разчетите по първоначалния бюджет на два пъти през 2020г. С първата актуализация от 30 април бяха намалени приходите и разходите с 23,6млн.лв., при втората актуализация от 22 октомври, намалението беше в размер на 17,7млн.лв. Вторият частичен локдаун от месец декември засегна бюджета на Столична община в по-малка степен, но допринесе за неизпълнението в годишен аспект.

От друга страна разнообразната икономика на София, която е доминирана от услугите и в която преобладава работата в офис, беше своеобразен плюс за столицата в условията на извънредното положение, тъй като позволи голяма част от работната сила да премине към дистанционна работа.

Бюджетът на Столична община за 2020г., в това число собствените приходи, е приет от Столичен общински съвет с Решение № 42/06.02.2020г.

От 01.01.2020г. е в сила нормативна промяна, в резултат на която в бюджета бяха разчетени значително повече данъчни приходи от 2019г., най-вече за данък върху превозните средства и данък върху възмездните сделки и даренията. Амбициозна беше и заложената за изпълнение задача по отношение на данъка върху недвижимите имоти и таксата за битови отпадъци.

Друг фактор, оказал влияние върху изпълнението на собствените приходи на Столична община за 2020г. са приетите от Столичен общински съвет пакети от икономически мерки за подпомагане на бизнеса и гражданите, които включват отстъпки в плащането на наеми и тротоарно право. Отложеното събиране на данъците и такса битови отпадъци от данъчните субекти до 30 юни 2020 г. също оказа своето влияние. В резултат на тези мерки намаляха приходите по съответните параграфи.

### Бюджет 2020 - Изпълнение на приходите

Изпълнението на собствените приходи на Столична община към 31.12.2020г. по предварителни данни е 91,2 на сто. Отчетният им размер възлиза на 689,6 млн.лв. Спрямо 2019 година са събрани с 13 млн.лв. по-малко.

#### 1. Имуществени данъци и неданъчни приходи

##### 1.1 ДАНЪЧНИ ПРИХОДИ

От общите постъпления от местни приходи по бюджета на общината към 31.12.2020г., 370,5млн.лв. са от данъчни приходи. Спрямо заложения бюджет, изпълнението е 97,4 на сто.

###### данък върху недвижимите имоти

Изпълнението е 110,3 млн.лв., спрямо уточнения бюджета за годината 99,6 на сто. Събрани са 1,811 хил.лв. повече от 2019г.

Данъкът върху недвижимите имоти не е променян през 2020 г., като в първоначалния бюджет са заложени 111,5 млн. лв. приходи или ръст от 3 млн. лв. спрямо отчета за 2019 г. Имайки предвид, че данъкът върху недвижимите имоти е годишен и не е директно обвързан с икономическите процеси (сделки, доходи и т.н.) е нормално ефектът на коронавируса да бъде временен и сравнително ограничен в рамките на цялата година. Това е и причината, въпреки временното изоставане в приходите от облагането на недвижимото имущество, този данък да не е засегнат чувствително.

За положителния финансов резултат допринесе и добрата организация на данъчната администрация за реализиране процеса на събиране на данъците, в това число по събиране на просрочени задължения, както и законодателната промяна на чл.169, ал.3а от ДОПК за събиране на задълженията по реда на възникване. В тази връзка се изготвят и връчват актове по чл.107, ал.3 от ДОПК.

###### данък върху наследствата

При разчетени 150,000 лв. за годината, изпълнението е 185,004 лв. Високият размер на необлагаемия наследствен дял – 250 000 лв. на практика прави голяма част от наследствата необлагаеми, в резултат приходите от този данък са трудно прогнозируеми. Ставката е 0.7 на сто при наследство между братя, сестри и техните деца, и 5 на сто за наследствен дял над 250 000 лв. и за лица извън горепосочените.

###### данък върху превозните средства

По отчет към 31.12.2020г. са постъпили 104,0 млн.лв., при уточнен бюджет за годината 112,8млн.лв., или изпълнение 92,2 на сто. Изпълнението е по-голямо от 2019г. с 10,6 млн.лв., което се дължи на промяна в нормативната уредба за размера на данъка, приета от Столичен общински съвет, в сила от 01.01.2020г.

Данъкът върху превозните средства в столицата беше увеличен през 2020 г.,като промяната засегна както коефициента за мощност, така и екологичния компонент. В резултат на това в първоначалния бюджет са заложени приходи от 116 млн.лв. или с близо 23 млн.лв. повече спрямо отчета за 2019 г., актуализираният размер е 112,8 млн.лв. Облагането на превозните средства, подобно на недвижимото имущество, не е директно зависимо от икономическите процеси (сделки, доходи и т.н.) и ефектът на кризата е по-скоро в отлагане на плащанията. Изпълнението е значително над това за 2019, но не достига разчетите за 2020г.

###### данък при възмездно придобиване на имущество и дарения.

Отчетът за 2020г. е 151,3 млн.лв. или 102,2 на сто спрямо уточнения бюджет за годината. За сравнение изпълнението е с 20,7 млн.лв. повече от 2019г.

Данъкът при придобиване на имущество по възмезден начин в столицата беше увеличен от 2,5% на 3% през 2020 г. С тази стъпка на практика данъкът е вече на максимума, допустим по закон. В резултат на това в бюджета за 2020 г. са заложени приходи от 156 млн.лв. или с над 25 млн.лв. повече спрямо отчета за 2019 г. Облагането на сделките с имущество са обвързани пряко с икономическата активност – основно сделки с имоти, което прави приходите от този данък по-волатилни при рязка промяна в икономическата среда.

В първите три месеца на 2020 г. приходите от облагането на сделките чувствително изпреварват приходите от 2019 г., което е спрямо очакванията от повишената ставка. Към края на март 2020 г. вече има превишение с над 7 млн. лв. спрямо март 2019 г. В месеците на извънредното положение има известно изоставане в приходите, но кумулативно те все пак се запазват на нива над тези от 2019 г. Въпреки това, реално има изоставане спрямо плана за 2020 г. Актуализацията на бюджета на Столична община от 30 април 2020 г. ревизира с 8 млн.лв. надолу очакваните приходи от облагане на сделките, което отразява ефекта на занижената икономическа активност след обявяване на извънредното положение. При втората актуализация прогнозата беше, че приходите от този данък биха могли да бъдат изпълнени до актуализирания им размер от месец април, поради което разчетът не е намаляван втори път. Изпълнението потвърждава прогнозата.

С цел подобряване на събираемостта е разработен продукт за служебно предоставяне на информация от Агенцията по вписванията за реализираните сделки на всички общини в страната, в т.ч. и на Столична община. Съгласно чл. 51 ал.2 от ЗМДТ нотариусите уведомяват съответната община за прехвърлените вещни права върху недвижимите имоти и превозни средства.

###### Патентен данък

Изпълнението към 31.12.2020г. е 3,7 млн.лв., при уточнен бюджет за годината 6,7 млн.лв. или 55,8 на сто., в това число е и данък върху таксиметровите превози. При данъка върху таксиметровите превози се отчита изпълнение от 51.9 на сто. Този данък се заплаща авансово за следващата година. Съгласно ЗДБР за 2021г. данъка са заплаща в минималният размер от 300 лв. определен в ЗМДТ. През 2021 г. общините ще да бъдат компенсирани от държавният бюджет за намалените приходи.

###### Туристически данък

Данъкът е с изпълнение 0,96 млн.лв. или 48,2 на сто спрямо уточнения бюджет за годината. Въпреки намалението с актуализациите, изпълнението е далеч по-малко от уточнения бюджет за годината и с 1,2 млн.лв. по-малко от 2019г. Туризмът пострада много от противоепидемичните мерки, от липсата на туристи и ограниченията пред движението в месеците на карантина.

##### 1.2. НЕДАНЪЧНИ ПРИХОДИ

Към 31.12.2020г. изпълнението възлиза на 319,1 млн.лв. или 85,0 на сто.

Ефектът на коронавируса е осезаем върху неданъчните приходи на столицата. Големият негативен ефект е в общинските такси. Най-голямо е свиването при таксата за ползване на детски градини и таксата за детски ясли, което е обяснимо с факта, че те бяха затворени и няма как приходите да бъдат компенсирани в рамките на годината. Спад бележат и таксите за технически услуги, както и от тротоарно право. Последното е директно обвързано с мерките на Столична община за облекчаване на търговците, засегнати от пандемията.

В общия случай това са ефекти върху бюджета, които много трудно биха могли да бъдат компенсирани, дори и при пълно отпушване на икономическата активност. Пропуснатите такси за детски градини или за тротоарно право директно тежат като пропуснати ползи за бюджета на столицата. Таксите за технически услуги /в това число за строителни разрешения/ и за административни услуги също.

Таксите са с най-голям относителен дял от неданъчните приходи, постъпили по бюджета на общината към 31.12.2020г. – 83,2 на сто. Изпълнението е 265,6 млн.лв. за отчетния период или 93,8 на сто.

###### Изпълнение на основни видове такси:

Битови отпадъци

Отчетът към 31.12.2020г. е 224,5 млн.лв. при разчет по бюджета за годината 224,4 млн.лв., или 100,0 на сто. Изпълнението е с 509,0 хил.лв. повече от същия период на 2019г.

За повишаване събираемостта при такса битови отпадъци, аналогично както при данък върху недвижимите имоти, допринася законодателната промяна на чл.169, ал.3а от ДОПК, съгласно която задълженията се събират по реда на възникване.

Ползване на пазари, тържища, панаири, тротоари, площади и улични платна

Изпълнението към 31.12.2020г. е 3,1 млн.лв., при уточнен /актуализиран/ бюджет за годината 3,1 млн.лв. или 100,0 на сто. Изпълнението е по-малко от същия период на 2019г. с 1,1млн.лв.

Ползване на детски градини

При уточнен бюджет за годината 12,8 млн.лв. са постъпили 9,3 млн.лв. или 72,4 на сто. Спрямо същия период на 2019г. са постъпили 6,8 млн.лв. по-малко. Детските заведения останаха затворени през месеците на извънредна епидемична обстановка. От м. Декември 2019г. се заплащат само реалните посещения в детските заведения.

Технически услуги

Изпълнението към 31.12.2020г. е 65,5 на сто. Постъпленията са 19,8 млн.лв. По този приходен параграф постъпват и таксите за строителни разрешения, като за 2020г. от тях са постъпили 8,3 млн.лв.

Притежаване на куче

При разчет за годината 160 хил. лв., са постъпили 145,7 хил. лв. или 91,1 на сто. При анализ на приходите от тази такса трябва да се отчете и нормативно дадената възможност за освобождаването от такса на значителен брой животни.

Други общински такси

Бюджетът е 1,0 млн. лв. за 2020г. Изпълнението е 63,0 на сто. По този параграф постъпват такси за лицензи, за разрешения за провеждане на мероприятия, приходи от маршрутна дейност, такса категоризация, такса за отсичане на дървета от ОбП “Общински земи и гори”, и др.

###### Глоби, санкции и наказателни лихви.

Изпълнението към 31.12.2020г. е 19,5 млн.лв. или 78,4 на сто.

###### Други неданъчни приходи

**Приходи за делегирани държавни дейности**, които постъпват през годината и не са разчетени с първоначалния бюджет по предварителния отчет са в размер на 2,012,208 лв.: като други неданъчни приходи през годината постъпват такива, реализирани от училищата и ОКИ «Столична библиотека», които са на делегиран бюджет; отразени са и средства по чл.13,ал.2 и по чл.13, ал.З от Закона за личната помощ, трансфер от Агенцията за социално подпомагане 1,892,423 лв..

Като **местни приходи** по този приходен параграф постъпват приходи от застрахователни обезщетения, постъпили средства от предаване на вторични суровини, режийни разноски при продажба на общински имоти, реализирани курсови разлики от валутни операции и др., в предварителния отчет като обща сума 198,239 лв. Част от тези приходи също постъпват през годината и с тях се завишава бюджетът, като не се разчитат с първоначалния бюджет.

###### Други местни приходи:

Приходи и доходи от собственост

Изпълнението е 26,5 млн.лв. за периода. Планираният за годината приход е изпълнен на 67,8 на сто спрямо уточнения бюджет за годината.

Мерките, предприети от Столична община за облекчаване на бизнеса и гражданите, засегнати от пандемията, оказват влияние и върху приходите и доходите от собственост – освобождаване от наем на ползвана общинска собственост или заплащане на наем в намален размер при определени условия.

По-ниски са и реализираните приходи от общинските предприятия.

Приходите от наеми на имущество

Разчетени с уточнения бюджет в размер на 16,1 млн.лв., са с изпълнение 82,6 на сто към 31.12.2020г. Реализирани са 13,3 млн.лв. От наеми за реклама и разрешения за поставяне на рекламни елементи, включени в този параграф, за отчетния период са събрани 3,0 млн.лв.

**Наеми на земя.** При разчет 5,1 млн.лв., изпълнението е 4,6 млн.лв. или 90,9 на сто.

В този параграф се включват приходи от отдаване на терени под наем от районите и отдаване на площи в паркове и градини от Столична община.

**Нетни приходи от продажба на продукция, стоки и услуги (по §2404).** Постъпили са 8,3млн.лв., с 4,5 млн.лв. по-малко от 2019г. Тук са включени приходи от: продажба на тръжни книжа, приходи от услуги на общинските предприятия за обредни услуги, билети на Зоопарка, педагогически услуги, приходи на Столичните театри и др.

**Приходите от дивиденти (§ 2407).** Изпълнението е 184,8хил. лв. към 31.12.2020г. Изпълнението на приходите от дивиденти не може да бъде прогнозирано точно, тъй като зависи от решения на общинския съвет за освобождаване на общински търговски дружества от дивиденти, в случая Решение № 346 на СОС от 23.07.2020г., точка VIII. Постъпващите приходи по този параграф през 2020 година са от невнесени суми за минали години.

**Продажба на нефинансови активи**. Изпълнението е 5,2 млн.лв. за периода. Планираният за годината доход е изпълнен на 20,9 на сто.

В продажбите на нефинансови активи се отчита сериозен спад. Тези продажби в голяма степен зависят от решенията на Общинския съвет.

Съгласно указания на Министерство на финансите, дадени с Писмо № ДДС № 5/2015г., в този приходен параграф се разчитат с бюджета и отчитат и приходите от приватизация.

**Приходи от концесии**. Изпълнението към 31.12.2020г. е 108,8 на сто, при бюджет за годината 1,5 млн.лв., са постъпили 1,631 млн.лв.

### Бюджет 2020 - Изпълнение на разходите

Общо разходите по уточнения към 31.12.2020г. бюджет на СО /без тези по оперативни програми/ са 1,614,707,947 лв., изпълнението по предварителни данни е 1,382,634,325 лв., или 85,6 на сто.

В това число:

* *за държавни дейности изпълнението е 624,8 млн.лв. или 93,9 на сто, в това число за текущи разходи 94,2 на сто.*
* *за местни дейности - 825 млн.лв. изпълнение, 72,2 на сто, в това число за текущи разходи 560 млн.лв. или 91,7 на сто.*
* *дофинансирането на държавната дейност с общински средства е в размер на 51 млн.лв. по отчет, изпълнение 75,4 на сто, от които за текущи разходи 46 млн.лв.или 77 на сто.*

Изпълнението по функции е, както следва:

Функция “Образование”

При годишен разчет 588,6 млн.лв., изпълнението е 519 млн.лв. или 88,2 на сто. Характерното за тази функция е, че столичните училища са определени като делегирани от държавата дейности и се издържат със средствата от обща субсидия от централния бюджет. Делегирана държавна отговорност са също заплатите и осигурителните вноски на детските заведения.

Изпълнението във функция “Образование” на държавни дейности е 462,4 млн.лв. или 94,7 на сто. Изпълнението на местните дейности е 51 млн.лв., от които 22,1 млн.лв. са капиталови разходи. Изпълнението в дофинансирането е 5,6 млн.лв., от които 4 млн.лв. за капиталови разходи.

Функция “Здравеопазване”

При разчет 81,7 млн.лв., изпълнението e 51,9 млн.лв. или 63,4 на сто, от които по източници на финансиране: 31,7 млн.лв. делегирани държавни дейности или изпълнение 90,8 на сто.

За местни дейности изпълнението е 15,8 млн.лв. или 37,4 на сто, в т.ч. за текущи разходи 14,4 млн.лв. – 86,7 на сто. За капиталови разходи са изразходвани 1,4 млн.лв.

Дофинансирането на държавни дейности с местни приходи е с изпълнение в размер на 4,4млн. лв. или 94,3 на сто.

Функция “Социално осигуряване, подпомагане и грижи”

Изпълнението е 83,9 млн.лв., при разчет 97,3 млн.лв., или 86,2 на сто. За делегираните държавни дейности изпълнението е 63,4 млн.лв. или 88,4 на сто. За местните дейности са изразходвани 13,0 млн.лв. или 83,5 на сто и дофинансиране 2,1 млн.лв. – 50,6 на сто, от които за текущи дейности 92,1 на сто. За социален патронаж са разчетени с бюджета 5,9 млн.лв., а отчетът е 5,4 млн.лв. или 91,3 на сто.

В дейност 589 - “Други дейности по социално осигуряване, подпомагане и заетост”, в държавни дейности се отразяват средствата по Наредба №2/31.03.2006г. в размер на 20,2млн.лв. по бюджет и 20,1 млн.лв. по отчет за периода, за компенсации за безплатни и по намалени цени пътувания на ветерани от войните, военноинвалиди, военнопострадали, учащи, граждани по чл. 68, ал.1-3 от Кодекса за социално осигуряване, в т.ч. междуселищни пътувания в границите на областта и на държавни служители на МВР. Средствата са от централния бюджет.

Функция “Жилищно строителство, комунално стопанство”

При разчет 391,2 млн.лв., изпълнението е 326,2 млн.лв. или 83,4 на сто, в това число за текущи разходи при план 292,6 млн.лв. изпълнението е 266,6 млн.лв. или 91,1 на сто. Издръжката е изцяло разход от общинския бюджет. С висок относителен дял в раздела е дейност “Чистота” – при разчет 144,8 млн.лв., изпълнението е 137 млн.лв. или 94,5 на сто за отчетния период.

Функция “Отбрана и сигурност”

При разчет 18,6 млн.лв., изпълнението е 12,8 млн.лв., или 68,9 на сто. В т.ч. 8,2 млн.лв. или 72,4 на сто изпълнение на държавни дейности, 4,4 млн.лв. изпълнение на местни дейности или 63,1 на сто, в това число изпълнение на текущи разходи в местни дейности 67,4 на сто. Изпълнението на капиталовите разходи е 53,2 на сто. За дофинансиране изпълнението е 244,6 хил. лв. или 73,2 на сто.

Функция “Почивно дело, култура и религиозни дейности”.

При разчет 51,2 млн.лв., изпълнението е 47,6 млн.лв. – 93,0 на сто. В този раздел се отразява издръжката на Столична библиотека, културните домове, Столичните театри, Софийската художествена галерия, Зоопарк-София и други дейности по културата, както и дейностите по физкултура, спорт и младежки дейности. В това число делегирани държавни дейности – изпълнение 99,5 на сто, местни дейности 90,1 на сто и дофинансиране 99,6 на сто.

Функция “Икономически дейности и услуги”.

С висок относителен дял в тази функция е дейност 849 “Други дейности по транспорта”, по която в местните дейности са отчетени 193 млн.лв., в това число 71 млн.лв. или 100 на сто от годишния план за преференциални пътувания и 69,5 млн.лв. или 100 на сто компенсации по Регламент 1370 на ЕК.

В държавни дейности са отчетени средствата по Наредба № 3 от 4.4.2005г. – субсидия за вътрешноградски и междуселищни пътнически превози в размер на 11 млн.лв. за отчетния период от Централния бюджет.

Функция “Разходи, некласифицирани в други дейности”

Разходите за лихви по заеми са в размер на 18,3 млн.лв. за периода по отчет.

Функция “Общи държавни служби”

При разчет 119,7 млн.лв. изпълнението е 101 млн.лв. или 84,4 на сто, от които в държавна отговорност 100 на сто, в дофинансиране на държавни дейности от местни приходи 73,8 на сто и в местни дейности за текущи разходи 87,4 на сто .

### Бюджет 2020 – Изпълнение на Инвестиционната програма

С Решение № 42 от 06.02.2020г. Столичният общински съвет утвърждава поименен списък на Програмата за капиталови разходи в размер 478,86 млн.лв. в т.ч. финансирани със средства от местни данъци и неданъчни приходи, целева субсидия от държавния бюджет, банкови заеми и средства от приватизация, общо 218,19 млн.лв. и 260,67 млн.лв. средства по оперативни програми.

След две актуализации на бюджета за 2020г. /Решение №149 от 30.04.2020г. и Решение №494 от 22.10.2020г. на СОС/, с писма за промяна на бюджетните взаимоотношения на Общината с централния бюджет и със заповеди за вътрешни преразпределения на бюджетни средства към райони и поделения, инвестиционната програма към края на годината бе увеличена със 73,49 млн.лева.

Към 31.12.2020г. *по предварителни данни* разплатените строително-монтажни работи, основни ремонти, проектиране, доставка на машини, съоръжения и оборудване и отчуждаване на имоти възлизат на 161,63 млн.лв., без разплатеното по оперативни програми.

През второто полугодие на 2020г., с Постановления и Решение на Министерски съвет бяха одобрени допълнителни трансфери по бюджета на Столична община за целеви разходи - за изграждане, реконструкция, основен ремонт, обзавеждане и оборудване на детски градини и ясли; за изграждане на реверсивна връзка между довеждащите системи на „Бели Искър“ и „Искър“; за изграждане на улици в НПЗ Изток, м.Къро. В тази връзка, с оглед по-добрия анализ на реалното изпълнение на инвестиционната програма следва да приспаднем от плана неусвоените средства по горецитираните субсидии /70,4 млн.лв./, както и остатъка с източник СОПФ от обекти, одобрени през 2020г. /5 млн. лв./ – изпълнението е 74,77 на сто.

За същия период за проекти, финансирани със средства от Оперативни програми са разплатени 118,24 млн.лв., разпределени както следва:

* ОП “Транспорт и транспортна инфраструктура” - 36,78 млн.лв.;
* ОП “Региони в растеж” - 58,1 млн.лв.;
* ОП “Околна среда” - 22,36 млн.лв.;
* Други - 1 млн.лв.

Структура на *планираните* капиталовите разходи към 31.12.2020г.

|  |  |
| --- | --- |
| ***Вид разход*** | ***Млн.* млн.лв. *лв*** |
| Придобиване ДМА | 233,23 |
| Основен ремонт | 155,36 |
| Придобиване на НДА | 6,58 |
| Придобиване на земя | 13,63 |
| Капиталови трансфери | 143,55 |
| **Общо** | **552,35** |

# 

# БЮДЖЕТ 2021

Бюджетът на Столична община за 2021г. е съобразен с Актуализираната средносрочна бюджетна прогноза на държавата, с тенденциите в развитието на икономиката в условията на пандемия и шансовете за плавно възстановяване, които се очертават след прилагането на ваксина.

Прогнозата за собствените приходи е изготвена на ниво - близко, но недостигащо това от предходната 2020 година, като за по-негативен сценарий са заложени буфери в разходната част на бюджета, които да позволят пропорционално поемане на тежестта от различните ресори, при съблюдаване на определените приоритети.

Държавните трансфери са отразени в размерите, разчетени за Столична община със ЗДБРБ за 2021г., добавени са и преходните остатъци от 2020г.

### ДАНЪЧНА ПОЛИТИКА И ПРОГНОЗА ЗА СОБСТВЕНИТЕ ПРИХОДИ

Всичко приходи на Столична община за 2021г. - предвижда се да постъпят средства в размер на 1 885 404 501 лв.

**Таблица:** Бюджет 2021 –приходи

|  |  |
| --- | --- |
| Източник | Планиран размер (лева) |
| * Бюджетни приходи | 1 589 174 127 |
| * Приходи по Европейски програми и проекти | 296 230 374 |
| ОБЩО | **1 885 404 501** |

### ПРЕОТСТЪПЕНИ ДЪРЖАВНИ ПРИХОДИ

С Решение на Министерски съвет /РМС/ № 790/30.10.2020г., изменено и допълнено с РМС № 972/2020г., сe приемат единните разходни стандарти за делегираните от държавата дейности с натурални и стойностни показатели за 2021г.

Със Закона за държавния бюджет на РБългария /ЗДБРБ/ за 2021 година се определят субсидиите за общините, както и натуралните и стойностни показатели за делегираните от държавата дейности по функции, в това число и за Столична община.

В бюджетните взаимоотношения между централния бюджет и бюджета на Столична община, предвидените средства за финансиране на делегираните от държавата дейности /обща субсидия/ за 2021 година са в размер на 652 005 134 лв. Спрямо разчетената със ЗДБРБ за 2020г., общата субсидия е завишена със 107 165 850 лв. или 119,67 на сто.

При разработването на проектобюджета на Столична община, средствата за финансиране на делегираните от държавата дейности са определени по функции и дейности, съгласно Единната бюджетна класификация, в размер не по-малко от предвидените със ЗДБРБ за 2021г.

**Таблица:** Взаимоотношения на СО с централния бюджет за 2021г., сравнени с 2020г.



Със ЗДБРБ за 2021г. не се предвижда изравнителна субсидия за Столична община. Съгласно Методиката за определяне на тази субсидия общината реализира собствени приходи, надвишаващи с повече от 20 на сто средните за страната на човек от населението и не получава изравнителна субсидия за допълване на местните дейности.

В проекта за бюджет, в частта му за **местни приходи,** са заложени като прогноза постъпленията от местни данъци и такси, цените на предоставяните публични услуги на населението, наемите от отдадените под наем общински имоти, приходите от продажба на общинско имущество и други. Техният размер е определен на база извършен анализ на изпълнението на същите през предходната година, тенденциите в развитието на икономиката в условия на пандемия, както и нормативните промени.

### ИМУЩЕСТВЕНИ ДАНЪЦИ И НЕДАНЪЧНИ ПРИХОДИ

|  |  |
| --- | --- |
| **Собствени бюджетни приходи вкл:** | **771,426,400** |
| * Данъчни приходи | 392,270,000 |
| * Неданъчни приходи | 379,156,400 |

#### 

#### 1. ДАНЪЧНИ ПРИХОДИ

Прогнозата за данъчните приходи за 2021 година е **392,270,000 лв.,** в това число по основните видове данъци, както следва:

|  |  |
| --- | --- |
| **Вид данък** | **Планиран приход (лева)** |
| Данък върху недвижимите имоти | 112,500,000 |
| Данък върху превозните средства | 110,000,000 |
| Данък при възмездно придобиване на имущество и дарения | 160,000,000 |
| Патентен данък и данък върху таксиметров превоз: | 6,800,000 |
| в т.ч. данък върху таксиметров превоз на пътници | 5,000,000 |
| Туристически данък | 2,800,000 |

Ставките на повечето местни данъци в столицата са близки до средните стойности за страната и останалите областни центрове. Нивата на някои от местните данъци в Столична община са следните:

**•** Данъкът върху недвижимите имоти е един от основните данъци. Той остава на ниво от 1,875‰ през 2021 г. и не е променян през последните години. Тази стойност е под средното за страната ниво от 2,01‰;

**•** Данъкът за прехвърляне на собственост в Столичната община е 3 на сто от 1 януари 2020г. и също е близък до средните стойности в страната. В областните центрове този данък е преобладаващо на ниво от 2,50 на сто, като средната за страната стойност достига 2,69 на сто след последната вълна на увеличения на данъците;

**•** Данъкът върху превозните средства и леките автомобили (с мощност от 74 kW до 110 kW при отчитане на най-тежкия екологичен компонент) в Столичната община е 1,69 лв./kW., на фона на 1,51 средно за страната.

#### 

#### 2. НЕДАНЪЧНИ ПРИХОДИ

Прогнозата за **неданъчните приходи** за 2021 година е **379,156,400 лв.**

Те включват **приходи и доходи от собственост** 38,636,400 лв.

* Приходите от наеми на имущество, се разчитат в размер на 17,600,000 лв.
* От наеми на земя прогнозата е да постъпят 5,500,000 лв. Разчетът е на база оценка на потенциалните приходи от тази дейност.
* По §2404 «Нетни приходи от продажба на продукция, стоки и услуги» са предвидени 13,500,000 лв. Включени са приходи от продажба на тръжни книжа, услуги на общинските предприятия за обредни услуги, билети на Столичен зоопарк, право на рекламна дейност, приходи на Столичните театри и др.
* Приходите от дивиденти /§2407/, са регламентирани с чл. 1 от Наредбата за управление на еднолични търговски дружества с общинско участие и се предвижда през 2021г. да постъпят в размер на 1,976,400 лв., задължения от минали години на две търговски дружества.

В бюджета за 2021г. са заложени да постъпят от местни такси 294,120,000 лв., в това число по основни видове такси, както следва:

|  |  |
| --- | --- |
| **Местни такси** | **Планиран приход (лева)** |
| Битови отпадъци | 229,000,000 |
| Ползване на пазари, тържища, панаири, тротоари, площади и улични платна | 4,500,000 |
| Ползване на детски градини | 17,556,000 |
| Ползване на общежития и др. по образованието | 4,000 |
| Ползване на детски ясли и др. по здравеопазването | 2,600,000 |
| Социални услуги | 1,400,000 |
| Административни услуги | 6,500,000 |
| Технически услуги | 30,000,000 |
| Откупуване на гробни места | 1,400,000 |
| Такса за притежаване на куче | 160,000 |
| Други общински такси | 1,000,000 |

С оглед осигуряване на разходите по предоставяне на услугите по сметосъбиране и сметоизвозване, обезвреждане на битовите отпадъци в депа или други съоръжения и поддържане териториите за обществено ползване през 2021 година, се планират приходи от таксата за битови отпадъци на база изпълнението за 2020г. Ще се работи за осигуряване на по-добра събираемост както от текущите задължения за съответната година, така и от задълженията за предходни години.

Проектобюджетът за 2021г. предвижда следните други приходи:

* Глоби, санкции и наказателни лихви 26,000,000 лв. Съгласно ДДС №12 от 2011г., т.24 лихвите за просрочие на местните данъци и такса за битови отпадъци се отнасят към параграф «Глоби, санкции и наказателни лихви». Лихвите за просрочие зависят от размера на събраните стари задължения за данъци и такса за битови отпадъци и от периода, за който се отнася съответното задължение, поради което е трудно да бъдат прогнозирани.
* Други неданъчни приходи 1,500,000 лв. По този приходен параграф постъпват приходи от застрахователни обезщетения, постъпили средства от предаване на вторични суровини, режийни разноски при продажба на общински имоти и др. С постъпилите застрахователни обезщетения и някои други неданъчни приходи, които не могат да бъдат предвидени с първоначалния бюджет, се завишава приходната част на бюджета на общината през годината.
* Разчетени са 2,000,000 лв. за корпоративен данък /2 процента върху приходите от дейности, с характер стопански/ и 3,000,000 лв. за ДДС, които са отразени със знак (-) в приходната част на бюджета.
* От продажба на нефинансови активи 22,300,000 лв. В този приходен параграф се отразяват и постъпленията от приватизация на нефинансови активи.

В това число:

* + от продажба на сгради 10,000,000 лв.;
  + от продажба на НМА /право на строеж/ 300,000 лв.
  + от продажба на земя – 12,000,000 лв.

За 2021г. са разчетени средства на база програмата на СОАПИ и Решенията на СОС за продажби на нефинансови активи.

* Приходи от концесии 1,600,000 лв.

### УПРАВЛЕНИЕ НА ДЪЛГА И ФИНАНСИРАНЕ

Преходният остатък на Столична община от 2020г. е 171,328,831 лв., в това число от заеми в размер на 19,794,512 лв., от които за капиталови разходи 17,896,961лв.

За усвояване от заеми през 2021 г. са разчетени 19,558,300 лв.

С бюджета на Столична община за 2021г. се разпределят за капиталови разходи средства в размер на 4,349,285 лв. от преходен остатък по депозитни сметки на общината, резервиран през годините от постъпления от приватизация за дейността на Общински гаранционен фонд.

През 2021г. ще бъдат погасени заеми (главница), в т.ч. лизинг, в размер на **37,374,000лв.**

|  |  |
| --- | --- |
| Операции, свързани с дълга | лева |
| **Усвояване на заеми:** |  |
| Дългосрочен заем от ЕИБ за финансиране изпълнението на проект “Устойчива градска мобилност. Изграждане и реконструкция на основни артерии от кръгово-радиалната улична мрежа на гр.София” | 19,558,300 |
| **Погасяване на заеми:** |  |
| Средства за погасяване на заеми | 37,374,000 |

Законът за публичните финанси регламентира поемането на общински дълг и поставя изисквания за максималния размер на годишните разходи по обслужване на дълга и размера на общинските гаранции като процент от собствените приходи на общината и общата изравнителна субсидия. Заемите, поети от Столична община са изключително от международни финансови институции, с инвестиционно предназначение и се характеризират с дълги срокове за погасяване и благоприятни финансови условия. По тази причина общината отговаря на всички законови изисквания за размера на дълга.

* *Разходите по обслужване на дълга и общинските гаранции са под законово регламентирания максимум;*
* *Провежда се активна политика в съответствие с инвестиционните приоритети;*
* *Дългосрочният матуритетен профил на заемите поддържа ниски нивата на годишното обслужване на дълга.*

# БЮДЖЕТ 2021 - РАЗПРЕДЕЛЕНИЕ НА РАЗХОДИТЕ

След периода на бърз ръст между 2014 и 2019 г. и свързаните с него рекордно висока заетост и ниска безработица, икономиката на София е изправена пред значително забавяне през 2020г., вследствие на епидемията от коронавирус, мерките за нейното ограничаване, повишаването на икономическата несигурност и сходна криза в основните търговски партньори на страната. Ударът върху икономиката на София остава концентриран в директно засегнатите от ограничителните мерки сектори – свързани с всекидневния градски живот.

В рамките на бюджета за 2021г. продължава прилагането на инструменти и мерки, пряко повлияващи качеството на предоставяните услуги и тяхното управление, както и осигуряващи възможности за обвързване на резултатите с финансирането, като продължава прилагане на програмно бюджетиране във функция „Здравеопазване“ с Програма „Общински болници“.

При разработване на разходната част на бюджета за 2021г. е набрана и анализирана информация от всички второстепенни и от по-ниска степен разпоредители с бюджет: райони, дирекции, общински предприятия. Намалени са еднократно предоставените разходи. Анализирана е тенденцията на разходите на база отчетни данни в условията на епидемична обстановка. Формирането на разходите по дейности е в рамките на размера на прогнозните приходи за местни дейности и трансферите от централния бюджет.

При условие че през 2021 г. ситуацията с пандемията от COVID-19 се влоши, което да доведе до неизпълнение на собствените приходи и/или необходимост от извънредно осигуряване на ресурси, свързани с лечението на заболелите граждани в общинските болници и диагностично консултативните центрове, както и за извършване на допълнителни разходи в социалната сфера, се предвижда да бъдат буферирани средства в размер на 5 на сто от текущата издръжка на част от местните дейности. Това ще даде възможност също така за осигуряване на ресурс за форсмажорно извършване на разходи, свързани със закупуване на апаратура, предпазни средства, дезинфектанти и други.

Разходите на Столична община за 2021г. са в размер на **1,885,404,501 лв.,** както следва:

* *бюджетни средства 1,589,174,127 лв.*
* *средства по европейски програми 296,230,374 лв.*

Подробна информация за разходите е предоставена в **Приложение № 2.**

Към разходната част на бюджета е добавен преходният остатък от 2020г.

По видове дейности разпределението на разходите е:

* *делегирани държавни дейности са разчетени 693,134,905 лв.*
* *общинските дейности се предвиждат общо 1,135,448,632 лв.*
* *дофинансиране на държавни дейности с общински приходи са разчетени 56,820,964 лв.*

Министърът на финансите изготвя разходната част на делегираните от държавата дейности, финансирани чрез бюджетите на общините, по общини, в съответствие с приетите стандарти за финансиране на делегираните от държавата дейности с натурални и стойностни показатели.

В рамките на общия бюджет са предвидени:

* ***текущи разходи******1,375,870,301 лв.****, изцяло финансирани с бюджетни средства.*
* ***капиталови разходи 509,534,200 лв.,*** *в това число:*
* *бюджетни средства 213,303,826 лв.*
* *Средства по Европейски оперативни програми 296,230,374 лв.*

**Определянето на стандартите за издръжка на делегираните от държавата дейности** за 2021г. се извърши с РМС № 790/30.10.2020г. „За приемане на стандарти за делегираните от държавата дейности с натурални и стойностни показатели“, изменено и допълнено с РМС №972/2020г.

**Таблица:** Разчети за делегирани държавни дейности по функции за 2020г. и 2021г.



Съгласно Единната бюджетна класификация за страната, разходите се разделят на:

* **Разходи за заплати** на персонала, нает по трудови и служебни правоотношения. За 2021г. са разчетени средства за работна заплата в размер на 497,307,433 лв. В това число:
  + за делегирани държавни дейности 412,202,302 лв.
  + за дофинансиране 42,033,188 лв.
  + за местни дейности 43,071,943 лв.

**Държавна политика по доходите.** Актуализираната средносрочна бюджетна прогноза на държавата за периода 2021-2023 г. предвижда увеличение на размера на минималната работна заплата от 1 януари 2021 г. на 650 лв., като размерът от 650 лв. ще се запази през 2022 и 2023 г.

През 2021 г. ще бъде постигнато планираното удвояване на средствата за възнаграждения на педагогическите специалисти спрямо 2017г., в рамките на държавните трансфери за издръжка на дейностите по възпитание и обучение на децата и учениците.

За 2021г. са планирани **целогодишно** средства за осигуряване на увеличението от 01.08.2020г. във функциите „Здравеопазване“ и „Социални дейности“ , одобрено с ПМС №176 от 31 юли 2020г. „За одобряване на допълнителни трансфери по бюджетите на общините, за достигане на определените с Колективния трудов договор размери на възнаграждения в отрасъл Здравеопазване и на стандартите в социалната сфера /домове за възрастни хора, домове за хора с увреждания, домове за резидентни услуги, дневни центрове за деца, центрове за настаняване от семеен тип и др./“, в съответствие с обявения от правителството пакет от нови социално-икономически мерки до края на 2020г.

Със ЗДБРБ за 2021г. е предвидено увеличение с 10% на средствата за заплати и възнаграждения на персонала, нает по трудови и служебни правоотношения, включително и на средствата за осигурителни вноски.

С бюджета на Столична община е предвидено разчетеното със ЗДБРБ за 2021г. увеличение на средствата за работна заплата както за държавните, така и за местните дейности и за дофинансиране.

Запазват се съотношенията на осигурителните вноски за фондовете на държавното обществено осигуряване 60:40, дължимата вноска от работодател към фонд ДОО възлиза на 14.5 на сто за 2021г.

Запазва се размерът на здравноосигурителната вноска на нивото от 2020г. – 8 на сто, в частта за работодател 4.8 на сто.

Максималният осигурителен доход за всички осигурени лица се предвижда в размер на 3 000лв.

**Текущата издръжка** включва разходи за: материали, отопление, осветление, текущи ремонти, външни услуги, учебни помагала, храна, средства за работно облекло и други, в съответствие с дейността. Субсидиите за читалища, както и за медицинска дейност също са в рамките на разчетените веществени разходи. С бюджет 2021 издръжката е оптимизирана.

Разпределение на разходите по бюджетни функции, съгласно Единната бюджетна класификация:

### Функция “Общи държавни служби” – текущи разходи

Включва дейностите на Столичния общински съвет, общинската и районните администрации.

Предвидените средства за **дейност “Общински съвети“**, която е общинска отговорност, са в размер на **4,011,000 лв.** и представляват разходите за издръжка на Столичен общински съвет.

Съгласно Закона за местно самоуправление и местна администрация, чл.34, ал. 2, общият размер на възнаграждението на общинския съветник не може да бъде повече от 70 на сто от: брутното възнаграждение на председателя на общинския съвет за съответния месец – в общините с население над 100 000 души.

В проектобюджета заплатите на омбудсмана на София /1.8 на сто от средната брутна работна заплата на общинската администрация/ и заместник омбудстмана /90 на сто от заплатата на омбудсмана/, са разчетени по §01-01 „Заплати на персонала по трудови правоотношения“.

По § 02 “Други възнаграждения на персонала” са разчетени за 2021г. средства в размер на 2,010,000 лв., в т.ч. възнагражденията на общинските съветници в Столичен общински съвет, участие на общински съветници в комисии, за външни експерти в Столичен общински съвет на граждански договори, възнаграждения на сътрудници на политически партии, възнаграждения на експерти към омбудсмана, възнаграждения на членове на комисията, съгласно Закона за противодействие на корупцията и други плащания.

По §0500 “Осигурителни вноски” са разчетени 244,000 лв.

**В §10-00 “Издръжка” са разчетени средства в размер на 695,000 лв., в т.ч.**

* *разходите на общинските съветници във връзка с работата им в общинския съвет / до 30% от брутното възнаграждение на Председателя на СОС/ ;*
* *представителни разходи в съответствие с чл. 92, ал.2 от ЗДБРБ за 2021г. в размер до 1 на сто от общия годишен размер на разходите за издръжка за дейност „Общинска администрация“.*
* *издръжка дейността на омбудсмана;*

За Програма “Европа”са предвидени 450,000 лв.

Разчетени са средства и за Асоциация за развитие на София в размер на 470,000 лв.

Разходи за членски внос 2,000 лв.

За **“Общинска администрация”** за текущи разходи са предвидени **111,525,672 лв.**, в това число:

* *за делегирани държавни дейности 44,033,053 лв.,*
* *за дофинансиране на делегирани дейности 47,500,495 лв.*
* *за издръжка – местни дейности 19,992,124 лв.*

Средствата за делегираните от държавата дейности, определени съгласно показателите, приети с РМС № 790 от 30.10.2020г. за приемане на стандарти за делегираните от държавата дейности с натурални и стойностни показатели за 2021г., са предназначени за общинска администрация - заплати, други възнаграждения и плащания за персонала и задължителни осигурителни вноски от работодатели на лицата по трудови, извънтрудови и служебни правоотношения. Общинският съвет, по предложение на кмета на общината, определя числеността на персонала за делегираната от държавата дейност „Общинска администрация” в рамките на средствата, определени по стандартите.

Съгласно структурата на общинската администрация на Столична община и районите, общата численост на персонала е 2008 щатни бройки в делегирана държавна отговорност и 694 щатни бройки в дофинансиране.

В дейността се разчита бюджет за данък сгради на обектите - общинска собственост; разходите, произтичащи от Закона за здравословни и безопасни условия на труд /чл.25/; разходите за представителни цели – до 2 на сто от общия размер на разходите за издръжка на дейността /чл. 92, ал.1 от ЗДБРБ за 2021г./; за канцеларски материали, поддръжка на техниката и всички веществени разходи по издръжка на сградите, в които се помещава общинската администрация, включително и на районите;

В бюджета на Направление „Архитектура и градоустройство“ са разчетени целеви средства за награден фонд за конкурс за изготвяне на инвестиционен проект за преустройство на северното крило на Централна минерална баня и за изработване на инвестиционни проекти за подобряване на градската среда – Зелен ринг, пешеходни връзки и др., както и за прединвестиционно проучване за изследването на язовир «Огняново» за питейно-битово водоснабдяване.

С ДВ, бр. 107 от 2020 г. са приети изменения и допълнения в чл. 21, 44 и 52 на Закона за местното самоуправление и местната администрация (ЗМСМА), съгласно които общинският съвет, по предложение на кмета на общината, утвърждава показателите за разходи по чл. 45, ал. 1, т. 2 от ЗПФ за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11. ал. 10 от ЗПФ, като кметът организира изпълнението на общинския бюджет, включително своевременното изпълнение на утвърдените от общинския съвет показатели за районите, кметствата и населените места с кметски наместници. Показателите за разходи по чл. 45, ал. 1.т, 2. букви "а" - "д" от ЗПФ се определят въз основа на обективни критерии, определени с наредбата по чл. 82, ал. 1 от същия закон, а капиталовите разходи по чл. 45, ал. 1, т. 2, буква "е" от ЗПФ се определят въз основа на актуални данни за състоянието на социалната и техническата инфраструктура в района или в населеното място, изготвени от звеното по устройство на територията, съвместно с кмета на района, с кмета на кметството или с кметския наместник, като се вземат предвид и проектите, които се изпълняват със средства от Европейския съюз. Съгласно разпоредбата на чл. 52, ал. 5 от ЗМСМА при отдаването под наем, под аренда, при ползването на дървесина и недървесни горски продукти и при разпореждане с имоти и вещи - общинска собственост, които се намират на територията на дадено населено място извън територията на общинския център, извън случаите на приватизация, с решението за приемане на бюджета, съгласно чл. 21, ал. 1, т. 8 от ЗМСМА, общинският съвет следва да определи не по-малко от 30 на сто от съответните постъпления да се използват за изпълнение на дейности от местно значение или за финансиране на изграждането, за основен и текущ ремонт на социалната и техническата инфраструктура на територията на същото населено място.

С бюджета на Столична община за 2021г. се внасят за одобрение в общинския съвет средствата за заплати, осигурителни вноски и издръжка на кметствата и населените места, както и за изпълнение на дейности от местно значение. За Столична община тези средства са в рамките на бюджетите на районите. Средствата за финансиране изграждането, за основен и текущ ремонт на социалната и техническата инфраструктура се разчитат с Капиталовата програма на Столична община, в частта за капиталови разходи и по бюджетите на районите.

### Функция “Отбрана и сигурност“ – текущи разходи

Основните дейности, осъществявани от направлението, са:

* *- опазване на обществения ред;*
* *- защита при бедствия;*
* *- отбранително-мобилизационна подготовка.*

По бюджета са разчетени **17,593,239 лв.,** от които общинска отговорност 7,547,089 лв., в това число за договор със СДВР за звено “Общинска полиция” 4,893,275 лв.

За преодоляване последиците от стихийни бедствия и превантивна дейност са предвидени общо 850,000 лв.

За 2 щатни бройки, за Оперативен център за видеонаблюдение на Южна дъга на околовръстен път са разчетени за заплати 25,630 лв., за осигурителни вноски 5,000 лв., в дейност 239 “Други дейности по вътрешната сигурност“ – местна дейност.

В дейността на дирекция „Аварийна помощ и превенция” се включва:

* *Функционирането на Полигона за обучение на деца, ученици и доброволни формирования в Панчарево;*
* *Участие в провеждането на спасителни дейности за справяне с последиците от възникнали природни явления ;*
* *Участва в премахването на опасни дървета и клони от тротоари, булеварди, улици и паркове.*
* *Координира дейността по повод работата на доброволното формирование на СО за предотвратяване или овладяване на бедствия , пожари и извънредни ситуации и за отстраняване на последиците от тях, в т.ч. извършва обучението на доброволците;*

Дирекция „Сигурност” изпълнява следните функции:

* *Осигурява обществения ред, сигурността, защитата на населението при бедствия, аварии, инциденти и други извънредни ситуации;*
* *Извършва наблюдение на територията на общинските обекти, свързани със системата за видеонаблюдение;*
* *Организира и координира дейностите по изпълнението на задачите на Звено „Общинска полиция”, СДВР и Столична община по договора между СДВР и Столична община;*
* *Участие в подготовката на документацията и провеждането на процедури по ЗОП за охрана на общински сгради и обекти, и др., свързани с дейността на дирекцията.*

Във функцията са включени разходи за дейности, които се финансират за сметка на държавния трансфер от 7,756,470 лв. Като преходен остатък от предходната 2020г. са преминали 3,041,480 лв., от които за текущи разходи 2,289,680 лв. и 751,800 лв. за капиталови разходи.

Средствата, разчетени със Закона за държавния бюджет за 2021г. се формират на база разходни стандарти и натурални показатели за:

* Други дейности по вътрешната сигурност – местни комисии за борба срещу противообществените прояви на малолетните и непълнолетните, центрове за превенция и консултативни кабинети към тях, обществени възпитатели; детски педагогически стаи; районни полицейски инспектори; секретари на местни комисии за борба с трафика на хора;
* Отбранително-мобилизационна подготовка, поддържане на запаси и мощности – оперативни дежурни за носене на денонощно дежурство; изпълнители по поддръжка и по охрана на пунктове за управление; офиси за военен отчет; дейности по плана за защита при бедствия;
* Превантивна дейност за намаляване на вредните последствия от бедствия и аварии – по решение на Междуведомствената комисия за възстановяване и подпомагане към Министерския съвет;
* Ликвидиране на последици от стихийни бедствия и производствени аварии – по решение на Междуведомствената комисия за възстановяване и подпомагане към Министерския съвет;
* Доброволни формирования за предотвратяване или овладяване на бедствия, пожари и извънредни ситуации и за отстраняване на последиците от тях.

Министърът на вътрешните работи представя информация в Министерството на финансите за броя на регистрираните доброволци по общини за всяко тримесечие.

Финансирането на щатните бройки на Оперативен дежурен център по видеонаблюдение от 2021г. ще се извършва в рамките на средствата за делегирани държавни дейности във функцията.

### Функция “ Образование” - текущи разходи

София е център на училищното образование. В класирането на зрелостните изпити, като относително точно мерило за постиженията на учениците в общината, столицата е безспорен лидер. Десетте училища с най-висок резултат на изпитите през 2020 г. са в София, а средната оценка по български език и литература е много добър 4,63, спрямо 4,20 средно за страната. Средните оценки на зрелостния изпит по математика са дори по-високи – много добър 4,91. Доброто представяне на образователната система в столицата е изразено и в тройно по-ниския дял на отпадналите и повтарящите годината ученици в основното и средното образование, в сравнение със средните стойности в страната.

Общообразователните и специалните училища в София през учебната 2019/20 г. са 233, в тях учат 115 хиляди ученика, от които общински училища 175, със 102,510 ученика. Общината е една от малкото, в които се разкриват нови училища, а броят на учениците расте през последните години, противно на общите тенденции в страната. При общото и специалното образование особено видим е ръстът в броя на преподавателите, като само между учебните 2017/18 и 2019/20 г. той е нараснал от 8148 до 9793 души. Предприемат се мерки за привличане на млади кадри и повишаване на заплащането в системата на училищно образование.

Във функция «Образование» като **делегирани държавни дейности** са определени специалните групи в детските градини за деца със специални образователни потребности, подготвителни групи в училищата, неспециализираните и спортни училища, професионалните паралелки и общежитията, а в частта за работна заплата, осигурителни плащания и присъща издръжка за персонала - детските градини и центровете за подкрепа на личностното развитие.

Със средства от държавния бюджет се финансират изцяло или частично следните дейности:

Детски градини – целодневни групи за деца от 2 до 4 години, яслени групи, специални групи за деца с умствена изостаналост, нарушено зрение, езиково-говорни нарушения и увреден слух – разходи за персонал, вкл. средствата за представително облекло и средствата по чл. 4 и 25 от Закона за здравословни и безопасни условия на труд;

Подготвителни полудневни и целодневни групи за задължителна предучилищна подготовка в детска градина или в училище – разходи за персонал и присъща издръжка, без разходи за храна;

Неспециализирани училища, професионални гимназии и паралелки за професионална подготовка, и спортни училища;

Центрове за подкрепа за личностно развитие:

* ученически общежития;
* дейности за развитие на интересите, способностите, компетентностите и изявата в областта на науките, технологиите, изкуствата и спорта на децата и учениците и за кариерно ориентиране, осъществявани от центровете за подкрепа за личностно развитие – частично разходи за персонал и присъща издръжка;

Дейности за ресурсно подпомагане на деца и ученици със специални образователни потребности;

Други дейности по образованието - за превоз на деца и ученици по чл. 283, ал. 2 от Закона за предучилищното и училищното образование.

Съгласно стандартите за финансиране на делегираните от държавата дейности със средства от държавния бюджет, дейностите по възпитание и обучение на децата и учениците се финансират по стандарти за дете или ученик, стандарти за група/паралелка и стандарти за институция. Кметът на общината определя числеността на персонала за делегираните от държавата дейности във функция „Образование”, с изключение на училищата, детските градини и центровете за подкрепа за личностно развитие, които прилагат система на делегирани бюджети, в рамките на средствата, определени по стандартите.

Нови моменти в Закона за предучилищното и училищното образование, в сила от 1 януари 2021г.:

1. **Подпомагане от държавата на заплащането на такси, дължими от родителите за дейностите по хранене на децата в задължителното предучилищно образование, осъществявано от общинските детски градини и училища**. Средствата от държавния бюджет за подпомагане на заплащането на дължими от родителите такси се предоставят по бюджета на общината за общинските училища.

Столична община е длъжна да осигури пълно подпомагане на заплащането на такси, дължими от родителите за дейностите по хранене на децата в задължителното предучилищно образование, с не по-малко от 50 на сто от предоставените за целта средства.

Размерът на средствата и механизмът за тяхното разпределение по общини са регламентирани в Решение № 790 на Министерски съвет от 30 октомври 2020 г. – на общините се предоставят по 174 лв. за всяко дете в задължителна предучилищна възраст, записано в целодневна или полудневна форма на организация в детската градина или в училището.

В изпълнение на чл. 283, ал.1, т.10, ал. 9, ал.10, т.1 и ал.11 от Закона за предучилищното и училищното образование, общинските съвети следва да изменят Наредбата за определяне и администриране на местни такси и цени на услуги, предоставяни от общината, като утвърдят критерии за това подпомагане.

1. **Предоставяне от държавата на средства за родителите на деца от тригодишна възраст до постъпването им в I клас за компенсиране на разходите, пряко свързани с отглеждането и обучението им**, когато:

* детето не е прието за съответната учебна година, поради липса на свободни места за целодневна или полудневна организация на предучилищното образование в държавна или общинска детска градина или училище, за които е кандидатствало;
* на детето не е предложено от общината по местоживеене друго равностойно място в общинска детска градина или училище.

Месечният размер на тези компенсации за едно дете не може да надвишава средния месечен размер на средствата от държавния бюджет за издръжката на дете в предучилищното образование в общинските детски градини и училища за съответната календарна година, който се определя със заповед на министъра на образованието и науката. Заповедта се публикува на интернет страницата на Министерството на образованието и науката.

Компенсациите се изплащат на родителя в размер на действително извършените разходи за отглеждане и обучение за всеки месец, но не повече от размера, определен с цитираната заповед. Средствата се изплащат до приемането на детето в държавна или общинска детска градина или училище. Условията и редът за предоставяне и изплащане на тези средства се определят с наредба на Министерски съвет.

Първостепенните разпоредители с бюджет не могат да финансират разходи на институции извън системата на предучилищното и училищното образование за сметка на предоставените им средства, на базата на Решението на Министерски съвет за определяне размерите на стандартите за издръжка на делегираните държавни дейности.

**Всичко за функция «Образование» за текущи разходи** за 2021 г. са разчетени **565,417,821лв.,** от които за делегирани държавни дейности **533,399,489** лв. /от тях като държавен трансфер 507,3 млн.лв. и преходен остатък 26,1 млн.лв./. За сравнение, държавният трансфер, разчетен със ЗДБРБ за 2020 г. за функция “Образование” на Столична община е 435,9 млн.лв. – увеличението е със 71.4 млн.лв.

Средствата се разпределят с помощта на формули, които се утвърждават след обсъждане с директорите на детските градини, училищата и обслужващите звена.

С държавния бюджет за 2021 г. са осигурени средства за увеличение на възнагражденията на учителите с 15% и за непедагогическия персонал с 10%;

Установеното в края на годината превишение на постъпленията над плащанията по бюджетите на държавните и общинските училища и детските заведения, в частта за делегираното държавно финансиране, се включва в бюджета им за следващата година.

Вследствие наложените мерки за предотвратяване заразата от Ковид-19 и затварянето на учебните и детски заведения, се реализира икономия от разходи за издръжка, поради което е по-голям преходният остатък от 2020г. в делегираните държавни дейности. В детските градини със средства от преходния остатък през 2021г., в размер на 4 911 579 лв., ще се финансира издръжка.

Когато присъственият учебен процес в училището е временно преустановен по предписание на компетентен орган, поради което **обучението на учениците се осъществява от разстояние в електронна среда**, за периода на дистанционното обучение училищата могат за сметка на бюджетите си да извършват разходи за доставка на интернет свързаност по местоживеенето на учениците, които по социални причини не разполагат с достъп до интернет. Разходите са за сметка на неизразходваните средства за времето на преустановяването на присъствените учебни занятия, за издръжка на процеса на възпитание и обучение на децата и учениците и/или за подпомагане на равния достъп и подкрепа за личностно развитие.

За **местни дейности** за текущи разходи са разчетени 32,018,332 лв., в това число за издръжка 31,111,124 лв. - основно за издръжка на детските градини, включително храната на децата.

За дофинансиране са разчетени 96,600 лв. от които за заплати 78,333 лв., за осигурителни вноски 18,267 лв. на 4 щатни бройки в Център за подкрепа за личностно развитие – Център за изкуство, култура и образование – София.

### Функция “ Здравеопазване“ – текущи разходи

Всичко за функцията са разчетени **60,564,851 лв.**

В това число за **делегираните държавни дейности** са разчетени 41,546,297 лв., от които от държавен трансфер 39,271,969 лв. и 2,274,328 лв. от преходен остатък. Средствата за делегираните дейности в здравеопазването, разчетени със ЗДБРБ за 2021г., са увеличени със 7,624,383 лв. спрямо 2020г.

Кметът на общината определя числеността на персонала за делегираните от държавата дейности във функцията „Здравеопазване“, в рамките на средствата, определени по стандартите.

**Делегирани дейности** в здравеопазването включват:

Детски ясли, детски кухни и яслени групи към детски градини - заплати, други възнаграждения и плащания за персонала и задължителни осигурителни вноски от работодатели и по Закона за здравословни и безопасни условия на труд;

Здравни кабинети в детски градини и училища;

Други дейности по здравеопазването, в т.ч: общински съвети по наркотичните вещества и превантивни информационни центрове, здравни медиатори - заплати, други възнаграждения и плащания за персонала, задължителни осигурителни вноски от работодатели и по Закона за здравословни и безопасни условия на труд; пътни разходи на правоимащи болни и средства за командировки на експертите от териториалните експертни лекарски комисии (ТЕЛК).

Общинските съвети по наркотичните вещества представят информация на министъра на здравеопазването за извършената дейност за всяко тримесечие.

Въведен е нов стандарт за 2021г. – допълващ стандарт за психосоциална рехабилитация. В това число за психосоциална рехабилитация нерезиденциален тип 336,000лв. и за психосоциална рехабилитация резиденциален тип 669,900лв. Средствата са разпределени към Общински съвет по наркотични вещества към Столична община.

В детските ясли, с преходен остатък от 2020г. в делегираната държавна дейност в размер на 846 060лв., през 2021г. ще се финансира издръжка.

За **общински дейности** по бюджета за 2021г. са предвидени 15,759,615 лв. за издръжка. Общински дейности са:

* издръжката на комплексите за детско хранене;
* издръжката на детските ясли;
* специализираните болници за долекуване, продължително лечение и рехабилитация – 4 броя;
* четири общински многопрофилни болници за активно лечение;
* две акушеро-гинекологични болници;
* Специализирана болница за активно лечение на онкологични заболявания – София град;
* Център за психично здраве – София град;
* Център за кожно-венерически заболявания – София град.

Изброените лечебни заведения се финансират за дейности извън обхвата на задължителното здравно осигуряване, на основание сключени договори със Столична община. Разчетените средства по договори и за общински програми са в размер на 10,500,000 лв. През 2021г. продължава програмното бюджетиране в направление „Здравеопазване“ за Програма „Общински болници“, описана в приложение към доклада. Политиката в областта на здравеопазването е насочена към осигуряването на адекватна готовност на здравните заведения на подчинение на общината, в условията на продължаваща епидемична обстановка, причинена от разпространението на COVID-19 да се гарантира предоставянето необходимата медицинска грижа на населението.

Заплатите, осигурителните вноски и издръжка на административен и помощен персонал в районите и самостоятелни детски ясли, разчетени като **дофинансиране**, възлизат на 3,258,939 лв.

### Функция “Социално осигуряване, подпомагане и грижи “- текущи разходи

Разчетените по бюджета разходи за **делегирани държавни дейности** за функцията са в размер на **43,887,055 лв.** Втова число предоставени със ЗДБРБ за 2021г. като държавен трансфер за функцията са 41,508,763 лв. Средствата са увеличени спрямо предоставените със ЗДБРБ за 2020г. с 16,767,792 лв. Като преходен остатък са преминали от 2020г. 6,444,382 лв., от тях за текуща издръжка 2,378,292лв. и за капиталови разходи 4,066,090лв. Разпределението за държавните дейности е, както следва:

* *за заплати 10,127,562 лв.;*
* *за осигурителни вноски 1,954,617 лв.;*
* *за издръжка 31,804,876 лв., в т.ч. за новоразкрита дейност за асистентска подкрепа, финансирана от държавата 12,114,400 лв.*

Приоритетите в социалната политика са насочени основно към преодоляване на социално-икономическите последици от пандемията от COVID-19, свързани с подобряване на адекватността и устойчивостта на системите за социална закрила и социално включване с фокус към най-уязвимите групи в обществото. В Бюджет 2021 са осигурени допълнителни средства за социална услуга „Асистентска подкрепа“, като делегирана от държавата дейност.

Средства от държавния бюджет във функцията се отпускат за:

**Специализирани институции за предоставяне на социални услуги:**

* Домове за пълнолетни лица с увреждания;
* Домове за стари хора;

**Социални услуги, предоставяни в общността:**

* Дневни центрове за деца и/или пълнолетни лица с увреждания;
* Дневни центрове за стари хора;
* Центрове за социална рехабилитация и интеграция;
* Центрове за временно настаняване;
* Центрове за обществена подкрепа;
* Защитени жилища;
* Звена „Майка и бебе“;
* Центрове за работа с деца на улицата;
* Кризисни центрове;
* Центрове за настаняване от семеен тип;
* Наблюдавани жилища;
* Преходни жилища;
* Асистентска подкрепа.

Други служби и дейности по социалното осигуряване, подпомагане и заетостта, в т. ч. по Наредбата за определяне на реда за изплащане от държавата на присъдена издръжка.

Кметът на общината определя числеността на персонала за делегираните от държавата дейности във функция „Социално осигуряване, подпомагане и грижи”, в рамките на средствата, определени по стандартите.

Средствата за финансиране на нови социални услуги, които ще функционират по проекти на Оперативна програма „Развитие на човешките ресурси”, които приключват в рамките на 2021 г., ще бъдат осигурявани в процеса на изпълнението на бюджета през 2021 г. чрез компенсирани промени между отделни социални услуги по предложение на министъра на труда и социалната политика.

Допълнително през годината, на база действително извършени разходи, се предоставят от Републиканския бюджет средства за изплащане на присъдени издръжки, които се отразяват във функцията като делегирана държавна отговорност. Тук се отразяват и предоставените с корекция от централния бюджет средства за безплатни и с намалени цени пътувания на правоимащи.

В **дофинансиране на държавни дейности** е отразена сумата от 522,678 лв. за заплати, осигурителни вноски и издръжка на одобрени от Столичен общински съвет 27 щатни бройки персонал в социалните заведения и услуги.

**Общински дейности** за функцията включват трапезарии, домашен социален патронаж, клубове на пенсионера и инвалида и 9 бюра за социални услуги.

За социални дейности са разчетени 15,762,680 лв. за текущи разходи. В това число са разходите за:

* *заплати 1,805,690 лв.*
* *осигурителни вноски 1,160,613 лв.*
* *издръжка 12,796,377 лв.*

Тук са включени средствата за предоставяната от общината услуга “Асистент за независим живот”, където са разчетени и възнагражденията на социалните асистенти.

Осигурителните вноски са показани общо.

За **социален патронаж** са разчетени 5,676,371 лв. в това число:

* *заплати 3,143,910 лв.*
* *осигурителни вноски 606,961 лв.*
* *издръжка 1,925,500 лв.*

На основание Решение на СОС № 37 /Протокол №8/14.03.2000г./, от общинските бюджети се подпомагат разходите за погребения за самотни, без близки роднини, бездомни, безпризорни, настанени в заведения за социални услуги и регистрирани в службите за социално подпомагане лица. Дейността по предоставяне на помощите е възложена на дирекция “Социални услуги за деца и възрастни” със Заповед № СОА17-РД09-859/28.09.2017г. на Кмета на Столична община. Средствата, разчетени за тази цел, се отразяват в дейност “Обредни домове и зали” по разходен параграф “Други помощи по решение на общинските съвети” и за 2021г. са 40,000 лв.

### Функция “Жилищно строителство, БКС и опазване на околната среда”

За тази функция за текущи разходи са предвидени **308,399,658 лв.** Тя е изцяло общинска отговорност и се финансира от общинските приходи за поддържане на благоустройствените и комунални дейности, в това число:

* *за заплати на всички дейности в отрасъла 21,072,011 лв.*
* *за осигурителни вноски 4,329,070 лв.*
* *за веществена издръжка 282,868,577 лв.*

В рамките на издръжката кредитите за **дейност 623 “Чистота”** са **149,015,029 лв.** В дейността са включени:

* *разходите по договори за почистване на града /общо/ 129,800,000 лв.*
* *за почистване на междублокови пространства 8,800,000 лв.*
* *Заплати, осигурителни вноски и издръжка на “Столичен инспекторат” 10,415,029 лв.*

**Дейност 621 „Управление, контрол и регулиране на дейностите по опазване на околната среда”** като текущи разходи са разчетени 3,752,547 лв.

Предвидени са средства за осъществяване дейности от дирекции „Околна среда“, „Управление на отпадъците“ и „Климат, енергия и въздух“.

**Дейност 627 „Управление на дейностите по отпадъците”** /третиране на битови отпадъци, в т.ч.: ОП „СПТО“, термично оползотворяване, транспорт; депониране, мониторинг и следексплоатационни разходи Суходол и Долни Богров; отчисления по закона за управление на отпадъците - такси/ **42,413,150** лв. **-** текущи разходи, в т. ч. средства за отчисления по чл. 60 и чл. 64 от Закона за управление на отпадъците, които се дължат от общините за всеки тон депониран отпадък на депата, изброени в чл.2 на ПМС № 207/ 2010г. в размер на 6,456,650лв. С постановлението се регламентира превеждането и отчитането на тези средства.

**Дейност 622 “Озеленяване” 28,513,110 лв. -т**екущи разходи, в това число за почистване на паркове, градини и зелени площи 13,500,000 лв.

В тази дейност се отнасят средствата за поддръжката на паркове и градини, охрана на парковете и издръжката на ОбП “Паркове и градини”.

В рамките на разчетените средства се предвиждат 550,000 лв. за програма „Зелена София”.

В рамките на бюджета за озеленяване и на бюджета на строителния ресор за текущ ремонт на инфраструктура, се предвиждат 1,000,000лв. за облагородяване на т. нар. „кални точки“ по районите.

**Дейност 601 “Групи за ликвидиране на незаконно строителство” 1,838,548 лв.,** в това число издръжка 1,177,938 лв. В рамките на издръжката са разчетени средства за събаряне на опасни сгради 911,338 лв., за преместваеми обекти и за демонтаж на рекламни съоръжения 100,000 лв. и 100,000 лв. за разчистване на терени по предписание на ДНСК, съгл. Наредба № 13/2001г. на МРРБ. Разчетени са също заплати и издръжка на щатна численост по райони.

**За дейност 603 “Водоснабдяване и канализация”** **3,780,500 лв. -** за текущи разходи. В това число за почистване корита на реки, мероприятия по сигурността на микроязовирите 2,330,500 лв., ремонт, поддръжка, вода и ел. енергия на фонтани /в т.ч. помпи Зона Б-5/ 830,000 лв., ел. енергия, вода и охрана на ПСОВ „Брезовица” 78,000 лв., както и за районите, чиято канализация не се поддържа централизирано.

**За дейност 604 “Осветление на улици и площади”** в т. ч. и пътна сигнализация, като текущи разходи са разчетени **19,010,500 лв.**

Текущите разходи са предназначени за поддръжка на уличното осветление и светофарните уредби, пътна маркировка, заплащане на електроенергия за дейността и други по текущата поддръжка.

**Дейност 605 “Минерални води и бани” 358,983 лв. В дейността са отразени средствата за** ремонт, поддръжка, вода и ел. енергия на минерални извори 207,000 лв., издръжка на баня в район Нови Искър 21,983 лв. и средства за микробиологични изследвания на минерални извори 130,000 лв. Последните се възлагат от Направление „Архитектура и градоустройство“.

**Дейност 606 “Изграждане, ремонт и поддържане на уличната мрежа”** е дейност в бюджетната класификация, по която се разчитат и отчитат средствата за основен и текущ ремонт на уличната мрежа и поддръжката й. За 2021г. за тази цел са предвидени **текущи разходи** в размер на **50,000,000 лв.**, в това число 4,000,000 лв. за пътна безопасност.

**Дейност 619 “Други дейности БКС”** –за текущи разходи **5,611,831 лв.**

Тук се отнасят разходите:

* *за текущ ремонт на общите части на общински жилища 80,000 лв.*
* *за поддръжка на подлези - предгаров площад и подлез „Орлов мост” 71,300 лв.,*
* *за поддръжка и ремонт на гробищни паркове 230,000 лв.*
* *за заплати, осигурителни вноски и издръжка на щатна численост по райони.*

В дейността са отнесени средства за ОбП „София-проект”в общ размер на 2,193,458 лв., ОбП „Софияплан” общо 1,464,509, съгласно Приложение №2.1 за бюджетите на общинските предприятия. За заплати, осигурителни вноски и издръжка на 36 щатни бройки в 16 района, както и средства за поддръжка на общи части на общински жилища по райони 1,572,564 лв.

**Дейност 629 „Други дейности по опазване на околната среда”** за **текуща дейност** **4,105,460** лв. В тази дейност са разчетени средства по договор с ГИС – София ЕООД в размер на 3,800,000 лв., дължими такси за съгласуване на проекти по капиталовата програма и обследване и паспортизация на сгради и такси 245,460 лв.

Предвидени са средства за разработване на проекти за кандидатстване по Оперативни програми 60,000 лв.

### Функция „Култура, спорт, почивни дейности и религиозно дело“ – текущи разходи

Със средства от държавния бюджет в тази функция се финансират:

* Спорт за всички;
* Читалища;
* Музеи и художествени галерии с национален и регионален характер;
* Библиотеки с регионален характер;
* Други дейности по културата - целеви средства.

**Група - “Физкултура и спорт” – текущи разходи**

**За делегирани държавни дейности от преходен остатък 2,601 лв.**

**З**а **местни дейности** са разпределени **3,393,230 лв.**, както следва:

* *за заплати на щатен персонал в районите 228,140 лв.*
* *за осигурителни вноски 44,103 лв.*
* *за издръжка 3,120,987 лв., в това число за Програма „София - спортна столица“ 1,000,000 лв.*

#### Група - “Култура” – текущи разходи

Бюджетът е финансово изражение за 2021г. на Стратегията за развитие на културата в София 2013-2023г., с която се поставят някои основни цели:

* *да утвърди София като древен, модерен и космополитен град;*
* *да гарантира повишаване на участието на гражданите в културните дейности и на потреблението на културни продукти и услуги;*
* *да позиционира София в европейския и световен културен календар като привлекателна културна дестинация;*
* *да съдейства за подобряване качеството на живот на жителите и гостите на София.*

Разчетените текущи разходи за 2021г. са в размер на **44,416,186 лв.**

За делегирани дейности 12,421,643 лв. от които държавен трансфер 12,370,687 лв., с 1,197,632 лв. повече от 2020г. и от преходен остатък 50,956 лв. Средствата са разпределени, както следва:

* *Читалища – субсидия* ***8,110,191 лв.***
* *Столична библиотека* ***2,663,225 лв.,*** *в това число издръжка 675,225 лв.*
* *Столична градска художествена галерия* ***578,893 лв.,*** *в това число издръжка 91,993 лв.*

Кметът на общината определя числеността на персонала за делегираните от държавата дейности във функция „Култура, спорт, почивни дейности и религиозно дело” (без читалищата) в рамките на средствата, определени по стандартите.

Столична градска художествена галерия се дофинансира за сметка на местни приходи в размер на **727,100 лв.**, за филиали на галерията.

На РИМ “София”- за 2021г. се предоставят заплати, осигурителни вноски и издръжка като делегирана държавна отговорност за 54 щатни бройки. Средствата са в размер на **1,069,334лв.**

Министърът на културата представя в Министерството на финансите списък на общинските културни институти с регионален характер, финансирани по стандарти за финансиране на делегираните от държавата дейности във функция „Култура, спорт, почивни дейности и религиозно дело”, и уведомява кметовете на общините за разпределението на субсидираните бройки по съответните културни институти на територията на общината.

За **общински дейности** във функцията за **текущи разходи** се предвиждат **31,267,443 лв.:**

* *заплати 11,781,679 лв.*
* *осигурителни вноски 2,613,899 лв.*
* *издръжка 16,871,865 лв.*

В тази функция се разчитат кредитите за: ОбП “Туризъм”, средства общинска отговорност за РИМ “София”, “Радостен обреден дом” и ОбП “Гробищни паркове” и ОП «Зоопарк - София».

Във функцията са включени 6,924,805 лв. за заплати, осигурителни вноски и издръжка на четирите общински театъра, в това число 850,000 лв. прогнозни постъпления от техни собствени приходи за 2021г., тъй като театрите са второстепенни разпоредители с бюджетни кредити на делегиран бюджет.

Съгласно Решение №223/18.04.2020г. на Столичен общински съвет, за новосъздадения Общински културен институт «Топлоцентрала» в проектобюджета са предвидени 300,000лв. като текущи разходи за функционирането на института.

Разчетени са средства за програма “Култура” в размер на 1,535,000 лв.

### Функция “Икономически дейности и услуги”- текущи разходи

**Дейност 849 “Други дейности по транспорта” – текущи разходи**

Общо за дейността са предвидени **145,000,000 лв.** В това число:

* *За заплащане частта от преференциални карти за пътуване в масовия градски транспорт на правоимащите, съгласно Наредба на Столична община, регламентираща безплатните и с намалени цени пътувания на определени категории граждани са предвидени 75,000,000 лв.;*
* *За компенсации по Регламент № 1370 от 2007г. 70,000,000 лв.*

#### Група - Селско стопанство, горско стопанство, лов и риболов

**Дейност 829 “Други дейности по селско стопанство” – текущи разходи**

Разчетените средства са в размер на **2,056,976 лв.** В дейността са отразени средствата за заплати и издръжка на ОбП “Управление на общински земи и гори” 1,448,884 лв.; за полски пазачи в районите, на чиято територия има земеделски земи, както и средства за обезпечаване дейността на дирекция “Общински земи, гори и поземлени отношения” 463,600лв.

**Дейност 875 - “Органи и дейности по приватизация” – текущи разходи 3,475,200 лв.** Тукса разчетени средствата за дейностите, финансирани за сметка на постъпленията от приватизация: заплати, осигурителни вноски и издръжка на Столичната агенция за приватизация, в изпълнение на разпоредбата на Закона за публичните финанси за включване на всички средства от приватизация в бюджета на общината.

**Дейност 878 - “Приюти за безстопанствени животни” – текущи разходи 2,722,078 лв.,** средствата са за заплати и издръжка на ОбП „Екоравновесие” 2,672,078 лв., в това число средства за издръжка на приют за безстопанствени кучета. За други разходи 50,000 лв.

И през 2021 година приоритет ще остане овладяването и намаляването на популацията от безстопанствени кучета на територията на Столична община, в това число прилагане на хуманни методи, в съответствие с националното и международното законодателство, подобряване на материалната база в общинските приюти за безстопанствени кучета, провеждане на образователно-информационни кампании, насочени към запознаване на обществеността с ползите от осиновяването на безстопанствени кучета и кастрацията и регистрацията на животни, провеждане на кампании за кастрация, ваксинация, обезпаразитяване и идентификация с микрочип на домашни (дворни) кучета.

**Дейност 832 - “Ремонт и поддържане на пътищата”**

* ***текущи разходи 9,300,000 лв.,*** *от тях държавен трансфер за зимно поддържане на пътища 991,300 лв.*

**Дейност 898 “Други дейности по икономиката”- текущи разходи 1,528,348 лв.** В това число:

* *за заплати 1,132,160 лв.*
* *за осигурителни вноски 219,488 лв.*
* *за издръжка 176,700 лв.*

В тези средства са включени заплатите и издръжката на счетоводните звена в системата на Столична община.

**Дейност 910 “Разходи за лихви”**

Разчетените средства за лихви и разходи по обслужване на кредитите са **16,635,900 лв.**

# БЮДЖЕТ 2021 - ИНВЕСТИЦИОННА ПРОГРАМА

**За капиталови разходи на Столична община за 2021г.** са предвиденисредства в размер на **509,534,200 лв., в т.ч. 7,000,000 лв.** средства от приватизация с инвестиционен характер, подлежащи на разпределение. **От тях:**

|  |  |
| --- | --- |
| * бюджетни средства | 213,303,826 лв. |
| * средства по оперативни програми | 296,230,374 лв. |

Източници за финансиране на програмата са:

|  |  |
| --- | --- |
| * **целева субсидия от РБ** | 11,751,900 лв. |
| * **местни данъци, неданъчни приходи и приватизация** | 164,096,665 лв. |
| * **заемни средства и преходен остатък от заеми** | 37,455,261 лв. |
| * **средства по оперативни и донорски програми** | 296,230,374 лв. |
|  |  |

Бюджет 2021, и в частност капиталовата програма на Столична община, са насочени към краткосрочното постигане на три стратегически цели:

1. **Изграждане на стратегическата инфраструктура на София** и ремонти в кварталите

* + реновиране на основни улици и булеварди, трамвайни трасета и изграждане на нова инфраструктура, която да облекчи движението в града.
  + ВиК инфраструктура

2. **Изграждане на детски градини и ясли**, с оглед преодоляване на недостига и осигуряване на места за всички деца от три- до шестгодишна възраст. Подобряване условията за качествено образование и възпитание.

* изграждане на нови сгради и разширения на детски градини и ясли
* изграждане на нови училищни корпуси и основни ремонти на училища

3. **Подобряване качеството на въздуха и чистотата в града,** екологичен градски транспорт.

* подмяна на старите печки на дърва и въглища с нови екологични уреди за отопление
* изграждане на трети метродиаметър на Метро-София.
* модернизация на градския транспорт чрез закупуване и доставка на електрически превозни средства за релсов и шосеен транспорт /трамваи, тролейбуси, електробуси, метровлакове/
* реновиране на паркове

През 2021г. ще се усвояват европейски средства за реализация на проекти по Оперативни програми “Транспорт и транспортна инфраструктура“, „Региони в растеж”, „Околна среда“, „Наука и образование за интелигентен растеж“ , „Развитие на човешките ресурси“ и други, като се предвиждат разходи в размер на 296,230,374 лв. както следва:

* ОП „Транспорт и транспортна инфраструктура ” – 34,939,310 лв. за изграждане на участък от трети метродиаметър и монтаж на вертикални преградни врати на станциите от първи и втори метродиаметър;
* ОП „Региони в растеж” – по проект „Изпълнение на интегрирани планове за градско възстановяване и развитие 2014-2020“: 10 640 000 лв. за изграждане, възстановяване и обновяване на публични пространства в ЦГЧ, 3 076 690 лв. за ремонт и възстановяване на „Западен парк“ и парк „Борисова градина“, 1 100 000 лв. за обновяване на театър „София“ и 5 498 460 лв. за изграждане на инфраструктура за създаване на нови социални услуги в Столична община; по проект „Интегриран столичен градски транспорт-фаза II“ : за реконструкция на трамвайна линия по бул.“Цар Борис III“ и видеонаблюдение - 31 829 360лв.
* ОП „Околна среда“ – 111 989 114 лв. за проект „Изпълнение на дейности за подобряване качеството на атмосферния въздух чрез закупуване и доставка на електрически превозни средства за релсов и шосеен транспорт“; 12 130 333 лв. за подобряване качеството на атмосферния въздух в Столична община чрез подмяната на отоплителни устройства на твърдо гориво с екологични алтернативи; за трета фаза на интегрираната система от съоръжения за третиране на битови отпадъци „Проектиране и изграждане на инсталация за комбинирано производство на енергия в София с оползотворяване на RDF“ – 61 000 000лв. и 18 694 303 лв. за стартиране на Етап I от програмата за изграждане на ВиК на територията на Столична община.
* ОП „Наука и образование за интелигентен растеж“ – 3 319 912 лв. за „Реконструкция и модернизация на сграда баня „Овча купел“ - етап I“
* ОП „Развитие на човешките ресурси“ – 876 450 лв.
* други оперативни и донорски програми – 1 136 442 лв.

При съставяне на поименния списък приоритетно са разчетени средства за преходни обекти от минали години и такива, за които има сключени договори.

Разпределението на инвестиционната програма по функции, обекти и източници за финансиране е отразено подробно в Приложение № 3. Обектите имащи отношение към изпълнение на стратегическите цели на Бюджет 2021 са отразени във функции „Жилищно строителство, БКС и опазване на околната среда” и ”Икономически дейности и услуги” за *изграждане на стратегическа инфраструктура* и *подобряване качеството на въздуха и екологичен градски транспорт;* Функции „Образование” и „Здравеопазване“ за *изграждане на детски градини и ясли.*

### Функция „Общи държавни служби”

Включва капиталови разходи за общинската и районни администрации на обща стойност 4,968,571 лв., от които 750,000 лв. са за финансиране доставки на дълготрайни активи, подпомагащи административната дейност, а 1,186,271 лв. за ремонт на административни сгради, разчетени основно за приключване и пускане в експлоатация на обект „Консервация и реставрация на минерална баня гр.Банкя“ съгласно решение №235 от 27.04.2017г. на СОС. С оглед увеличаването на броя и качеството на общинските електронни услуги, в §5300 са предвидени 3,032,300 лв. за инвестиции в дигитализация, програмни продукти и лицензи.

Функция „Отбрана и сигурност”

Осигурени са средства в размер на 1,646,418 лв. в т.ч. 751,800 преходен остатък. За развитие на системата за видеонаблюдение на територията на Столична община са определени 1,000,000 лв. Продължава реализацията на обект “Проектиране и строителство на пристройка на един етаж към съществуващи едноетажни сгради в м. Център-ЗонаА-Север“ на стойност 311,400 лв., а 335, 018 лв. са за сметка на приватизационния фонд и ще се разходват за развитие на системата за ранно предупреждение при наводнения и за изграждане на желязна решетъчна кула и оборудване.

### Функция „Образование”

Предвидените средства във функция „Образование“ са в размер на общо 42,023,064 лв. За изграждане, разширение, реконструкция и основен ремонт на детски градини се предвиждат 33,747,833 лв., основна част от които са преходен остатък от предоставени с ПМС №117/05.06.2020г. и ПМС№181/31.07.2020г. целеви средства. Ще се довърши изграждането, разширението и преустройството на 12 детски заведения, с които ще се осигурят допълнително 44 групи. Ще има нови детски градини в Кремиковци /Сеславци/, Възраждане, Витоша, Овча купел, Триадица /Манастирски ливади/, Люлин /Филиповци/, Подуяне, Изгрев. Над 6 млн. лв. ще бъдат инвестирани в изграждане на нови училищни корпуси и основни ремонти в 7 училища, като през 2021г. ще приключат: изграждане на нови учебни корпуси към сградите на 52 ОУ в район „Витоша“ и 28 СУ в район „Красна поляна“; изграждането на нова кухня в 104 ОУ в район „Триадица“ и на физкултурен салон и кухня в 100 ОУ район „Сердика“; конструктивно - възстановителни работи и енергийна ефективност на сградата на 106 ОУ в район „Подуяне“. В ход е изграждането на нов учебен блок и физкултурен салон на 9-та ФЕГ „Алфонс дьо Ламартин“ - 3,4 млн. лв. за 2021г.

За изготвяне на инвестиционни проекти на сгради от образователната инфраструктура са разчетени 1,700,000 лв. в т.ч. на 19 нови сгради за детски градини, които ще бъдат включени в строителната програма догодина и на две нови училища в райони „Студентски“ и „Витоша“ /м.Манастирски ливади-запад/.

През 2021г., Столична община ще стартира изпълнението на първия предложен и събрал най-много гласове от гражданите проект по програма „София избира“, а именно "София избира Децата – създаване на съвременни училищни тоалетни“. 1,5 млн. лв. са гарантираните средства за техния ремонт и модернизация.

### Функция „Здравеопазване“

Осигурени са средства в размер на 25,020,000 лева. От тях 800,000 лв., преходен остатък държавна отговорност, ще се насочи за финансиране закупуването на оборудване и ремонтни дейности в яслените заведения и комплексите за детско хранене. За изграждане и реконструкция на детски ясли на територията на райони Лозенец, Люлин, Красна поляна, Красно село и Триадица са предвидени 23,200,000 лв. Средствата са целеви, отпуснати с ПМС№181/31.07.2020г.

През 2021г. София ще има своята първа общинска детска поликлиника. След като бившия център по наркомании в район „Възраждане“ бъде основно реконструиран, същият ще се превърне в детски медицински център където децата да получават компетентна доболнична здравна помощ 24/7. За целта са заделени 1,020,000 лв. за ремонт на сградата, асансьор и оборудване/без медицинска апаратура/. Към момента тече процедура по избор на изпълнител.

Общо, за осигуряване на места в детските заведения на всички деца от 3 до 6 годишна възраст, са заложени общо 65,7 млн.лв. за проектиране, изграждане, разширение и основни ремонти на детски градини, ясли и училища. Конкретните обекти за нови сгради и разширения на детски градини и ясли са 45 на брой и с тях ще бъдат открити 185 нови групи за близо 4200 деца на територията на 23 столични района.

### Функция „Социални дейности“

Разчетени са 4,090,034 лв. основната част от които са преходен остатък държавна отговорност и са насочени за финансиране на основен ремонт в социални заведения. Отделно 9,374,9104 млн. лв. са средствата по оперативни програми „Региони в растеж“ и „Развитие на човешките ресурси“ предвидени за разкриването на 9 нови социални услуги в 2 центъра в районите „Витоша“ и „Нови Искър“ и основни ремонти на 8 съществуващи центъра в т.ч. център за временно настаняване „Св.София“ в район „Илинден“.

### Функция „Жилищно строителство, БКС и опазване на околната среда”

В **дейност 603** „Водоснабдяване и канализация” по проекта за капиталова програма са предвидени общо 11,440,668 лв. От тях 10,2 млн. лв. са осигурени от държавата за изграждане на реверсивната връзка между довеждаща система „Бели Искър“, посредством Малобучинския водопровод и довеждаща система „Искър“, посредством ПС „Бъкстон“. Тази реверсивна връзка е от изключително значение за столицата, тъй като е част от стратегическата критична инфраструктура на София и ще даде възможност за осигуряване на вода от различни източници. Осигурени са и средства за изготвяне на прединвестиционно проучване за използването на язовир „Огняново“ за питейно-битови нужди. За приключване на етапи от изграждане на ВиК мрежа на територията на райони „Връбница“ и „Овча купел“ са определени около 0,5 млн. лв., а за инвестиционно проектиране са предвидени 300,000 лв., с които ще се осигури проектната готовност за изграждане на ВиК инфраструктура на територията на столицата.

През 2021г. се предвижда стартиране на Етап I от програмата за изграждане на канализация в квартали на София, в които такава липсва /райони Банкя, Витоша, Овча купел, Връбница, Лозенец, Нови Искър, Сердика и реконструкция на СГПСОВ Кубратово/. Финансирането ще бъде с европейски средства по програма „Околна среда“ – 18,7 млн.лв., а индикативната стойност на целия етап е за над 140 млн. лв.

За **Дейност 604** „Осветление на улици и площади“ са предвидени 6,277,494 лв., което е значително увеличение спрямо 2020г. От тях за финансиране на основен ремонт на улично осветление са 2,577,494 лв., за изграждане на светофарни уредби – 2,500,000 лв. и 1,200,000 лв. за видеонаблюдение в BUS ленти и светофари.

В **Дейност 606** „Поддържане, ремонт и изграждане на пътища” са разчетени 48,194,212 лв. в т.ч. 24,329,723 лв. заеми от ЕИБ за изграждане, реконструкции и основен ремонт на пътна инфраструктура. С изграждането и разширенията на бул.„Тодор Каблешков", ул."Филип Кутев", „Източна тангента“, бул."Ломско шосе" и ул."Опълченска", които са част от вътрешния градски ринг, София ще има практически нова транспортна схема и трафика през центъра на града ще се разтовари значително през следващите няколко години. С оглед подобряване на условията за движение и градската свързаност, в списъка за основни ремонти са включени: бул.“Първа Българска армия“, ул.“Кукуш“, ремонт на тунела към Люлин вкл. релсов път, тунела при НДК и бул.“Скобелев“, ул.“Николай Коперник“, ул. „Народно хоро“. Продължава финансирането за възстановяване инфраструктурата по трасето на канализацията изграждана от „Софийска вода“ в кв.„Модерно предградие“ , а предвидените за целта средства възлизат на 800,000 лв.

Обектите са подробно описани в Приложение №3.

За **Дейност** **619** „ Други дейности по жил.строителство,благоустройство и регионално развитие“ са предвидени 3,718,801 лв. от които 3,000,000 лв. са за „Изграждане на жил.сграда кв.243, Зона Б-5-3, р-н Възраждане“, а 225,321 лв. с източник СОПФ се предоставят за завършване изграждането на общински модулни сгради в кв.Факултета, район „Красна поляна“.

В **Дейност** **621** „Опазване на околна среда”, и **627** „Управление на дейностите по отпадъците” са разчетени общо 13,570,042 лв. Продължава рекултивацията на депа „Суходол“, „Долни Богров“ и „Садината“; оптимизация на ПСОВ Садината и подготовка на площадка за изграждане на завод за преработка на едрогабаритни отпадъци ЕГО /целта е да се преработват строителните отпадъци и да се получават материали, които повторно да се използват в строителството /. Финансирането на Програмата за подобряване на инженерната и социална инфраструктура в райони на чиято територия са разположени инсталациите за обработка на битовите отпадъци на гр.София - Кремиковци и Сердика през 2021г. е в размер на 600,000лв. За изработване и съвместяване на информационни системи в областта на дейностите по отпадъци и опазване на околната среда са предвидени общо 940,602 лв.

Отделно от това са предвидени 12,730,334лв. по оперативни програми „Околна среда 2014-2020“ и Life за стартиране изпълнението на големия проект за подмяна на отоплителни устройства на твърдо гориво с нови 25644 бр. екологични уреди за отопление /климатици, отоплителни устройства за битово отопление на пелети и природен газ/. Проектът е част от процедурата за подобряване качеството на атмосферния въздух в София и общата му стойност надхвърля 41 млн. лв. С осигурения финансов ресурс ще могат да бъдат обхванати над 9300 домакинства. Вече е обявена процедура за закупуване на уреди за отопление.

Наскоро беше обявена и процедурата за избор на изпълнител на третата фаза от интегрираната система за преработка на битовите отпадъци на София. За проекта за инсталацията за производство на енергия от РДФ, който беше подкрепен от Европейската комисия, са планирани 61 млн. лв. за тази година по ОПОС.

В **Дейност 622** „Озеленяване” са разчетени средства за довършване на Северен парк, Западен парк и изграждане връзката му с район „Люлин“. Предвижда се и финансиране по ОП „Региони в растеж 2014-2020г.“ за обновяване и ремонт на парк „Борисова градина“.

**Дейност** **629** „Други дейности по опазване на околната среда“ - за придобиване на имоти чрез отчуждаване или покупка, свързани с реализацията на инвестиционните проекти на Столична община са разчетени 8,023,513 лева, както и 1,500,000 лв. за градоустройствени проучвания и изготвяне на инвестиционни проекти.

### Функция”Почивно дело, култура и религиозни дейности”

Във функцията са разчетени 4,116,223 лв. от които 241,788 лв. за приключване на първи етап от разширението на Централен гробищен парк. За завършване на преустройството в парковата част в Зоологическата градина-сектор „Примати“ са разчетени 215,705 лева. Продължава реконструкцията на промишлената сграда на бившата Топлоцентрала и превръщането ѝ в център за изкуство–предвидени са 2,475,943 лв. с източник на финансиране СОПФ, а за нейното оборудване, Столична община ще кандидатства по Норвежкия финансов механизъм.

През 2021г. предстои стартиране на проекта по възстановяване в автентичния ѝ вид и модернизация на сградата на банята в „Овча купел”. Предвижда се в банята да се изгради съвременен обществен център, като традиционните функции с минерална вода ще се съчетават с допълнителни иновативни процедури, продукти и услуги; ще се помещават специализирани лаборатории за изследване лечебните свойства на минералната вода. Финансирането е осигурено от оперативна програма „Наука и образование за интелигентен растеж”, а съфинансирането от Столична община е за 650,000 лв.

### Функция ”Икономически дейности и услуги”

В **Дейност 849** „Други дейности по транспорта, пощите и далекосъобщенията“ са разчетени 30,166,159 лв. От тях за съфинансиране, в изпълнение на условията на ОП ”Транспорт и транспортна инфраструктура”, изграждане на трети метродиаметър от бул.“Ботевградско шосе“- бул.“Владимир Вазов“- ЦГЧ - Красно село-жк „Овча купел“-Околовръстен път /включително 20 бр.метровлакове/ са предвидени 13,125,538 лв. заем от ЕИБ, а за монтаж на вертикални преградни врати на станциите от първи и втори метродиаметър - 1,000,000 лв. Разчетени са и 7,000,000 лв. за доставка на допълнителни 10 броя метровлакове, които са допълнителна доставка по договора за доставка на 20 броя метровлакове финансирани от ОП „Транспорт и транспортна инфраструктура“. За поетапен основен ремонт и рехабилитация на метровлаковете в експлоатация от 1998г. са определени 3,000,00 лв. , а за основен ремонт на релсов път и кабелно-контактна мрежа на територията на столичния град - 540,621 лв.

Към тази дейност се отнася и най-голямата реконструкция, която ще започне през 2021 г. - ремонтът на трамвайното трасе на бул. „Цар Борис III“ от Съдебната палата до кв.„Княжево“. Разчетените за годината средства възлизат на 31,6 млн. лв. и са осигурени по ОП „Региони в растеж“.

Като част от проекта за изпълнение на дейности за подобряване качеството на атмосферния въздух на територията на Столична община, със средства от ОП “Околна среда 2014-2020“ ще бъдат закупени и доставени 25 нови нископодови, климатизирани трамвайни мотриси, 82 електробуса с 10 зарядни станции за тях и 30 тролейбуса.

Обектите са подробно описани в приложение №3.

# ЗАКЛЮЧЕНИЕ

Дългосрочните конкурентни предимства, които определят структурата и динамиката на икономиката на София, остават в сила въпреки пандемията. Процесите на трансформация на икономиката, в т.ч. развитие на индустрията в широката периферия на столицата, бумът във високотехнологичния сектор и в бизнес услугите, както и разрастването на научната инфраструктура и иновационната екосистема, задават траекторията на развитие на София.

Ако съдим по периода на възстановяване след предишната криза, то София е регионът, който най-бързо ще се върне към растеж. Основното предизвикателство на този етап изглежда бързото разпространение на ваксина, което да премахне нуждите от въвеждането на нови ограничителни режими след зимата. От значение са и възможностите на местната администрация да се възползва от значителните финансови ресурси, достъпни в рамките на инструментите на ЕС за борба с кризата и възстановяване, които биха могли да бъдат от полза в процеса на трансформация на икономиката и да подкрепят растежа в София.

Приложение

**програмен бюджет**

**За 2021 година**

**на**

**дирекция „здравеопазване” при**

**столична община**

**София**

**2021**

**въведение**

Програмният бюджет е бюджет, фокусиран върху очакваните резултати от услугите и дейностите, които се предлагат или изпълняват от общината. Вниманието е върху постигането на дългосрочните цели на местната общественост.

В програмния бюджет се свързват приходите и разходите с програми, които отговарят на целите, очакваните резултати и стратегиите на общината.

Столичното общинско здравеопазване е умален модел на цялостното ни здравеопазване. На територията на столицата се намират 20% от лечебните заведения в страната. Предимството на столичното здравеопазване е, че до значителна степен е съхранило кадрите.

Високото ниво на столичното здравеопазване е резултат на концентрация на най-опитните медицински специалисти, голям брой здравни заведения от общинско и национално значение с богата материална база и съвременно медицинско оборудване за диагностика, лечение и рехабилитация.

Основната част от финансирането на здравната система е от здравни осигуровки, които към момента са 8 % от брутните доходи на всеки, който има трудови доходи в страната. Чрез своята данъчна и осигурителна политика държавата осигурява допълнителни средства, които позволяват функционирането на здравната система.

Традиционна е подкрепата на Столична община за общинските лечебните заведения по осигуряването на финансови средства за капиталови разходи, строително-ремонтни дейности, саниране на сграден фонд, енергоспестяващи мероприятия и високотехнологична медицинска апаратура, както и при осъществяване на международни проекти и инициативи с цел подобряване на материалната база и гарантиране на качеството на медицинските дейности.

Програмата на Столична община за финансиране на извършваните от общинските лечебни заведения за болнична помощ медицински дейности извън обхвата на задължителното здравно осигуряване има следните цели:

* Частично да компенсира недофинансирането от НЗОК и МЗ на медицински дейности извършвани от общинските лечебни заведения;
* Да гарантира устойчивост във финансовите показатели и стабилност на трудовите възнаграждения в общинските лечебните заведения.
* Да осигури оказване на спешна медицинска помощ, болнично лечение, продължително лечение и рехабилитация на здравнонеосигурени лица и социално слаби граждани.

***І. програма „общински болници”***

***ПОДПРОГРАМА: „ОСИГУРЯВАНЕ на медицински услуги извън обхвата на задължителното здравно осигуряване ”***

Политиката на Столична община е насочена към подобряване на здравното благополучие и качеството на живот на българските граждани и намаляване на здравните неравенства чрез подкрепа за специфични дейности в областта на диагностиката и лечение на заболяванията и организацията на медицинската помощ извън обхвата на задължителното здравно осигуряване.

За утвърждаването на възприемането на здравето като основен ресурс и обект на инвестиции и преодоляването на здравните неравенства в контекста на постигането на икономически растеж, ключова роля имат действията, които предприема Столична община.

Настоящата подпрограма е елемент от общата политика и отговорност на Столична община по подпомагане и стабилизиране на Столичното общинско здравеопазване и по-специално отговорност по отношение на осигуряването на специфични медицински дейности извън обхвата на задължителното здравно осигуряване. Тя има синергичен ефект по отношение на другите здравни и социални политики за подобряването на здравето на населението чрез осигуряване на достъпни и качествени медицински услуги.

Дейностите, финансирани чрез настоящата подпрограма допълват и надграждат дейностите, финансирани от Националната здравноосигурителна каса в областта на диагностиката и лечението на заболяванията и са насочени към общинските лечебни заведения за болнична помощ.

***ІІ. Цели на подпрограма „осигуряване на медицински услуги извън обхвата на задължителното здравно осигуряване ”***

Програмата има следните оперативни цели:

* Подобряване здравето на населението и повишаване качеството на живот чрез намаляване на заболеваемостта и преждевременната смъртност;
* Гарантиране на по-голяма справедливост, равнопоставеност и достъпност на всички граждани на столицата до качествена медицинска помощ;
* Подобряане на финансовото състояние на лечебните заведения;
* Създадане на условия за постигане на качество на здравните услуги, съответстващо на европейските стандарти;
* Осигуряване и гарантиране на прозрачност и информираност на обществото за състоянието, поведението и резултатите от функционирането на столичното общинско здравеопазване.

***ІІІ. фактори за измерване***

1. **измерване на вложените ресурси**

Липсват механизъм и условия за медицинското обслужване на здравнонеосигурените лица. Няма ясна регламентация за това кой ще поема разходите за тяхното лечение. По тези причини здравните заведения постоянно натрупват сериозни задължения за доставка на консумативи, материали, лекарства и др.

Столична община ежегодно осигурява от собствения си бюджет между 10 и 10,5 милиона лева за финансиране на медицински дейности извън обхвата на задължителното здравно осигуряване, извършвани от общинските лечебни заведения за болнична помощ.

Столична община осигурява финансова стабилност на общинските лечебни заведения за болнична помощ, като заплаща извършените медицински дейности, за които те не получават финансиране от други източници.

1. **измерване на крайния резултат**

Разработени са и се прилагат критерии и медико-статистически показатели за извършване на периодичен анализ и оценка на резултатите от дейността на общинските лечебни заведения за болнична помощ.

***ІV. цена на подпрограмата***

Общата стойност на подпрограмата за периода 2021 г. е 10,5 милиона лева.

***V. общински лечебни заведения, участващи в програмата:***

• "І-ВА МБАЛ - София" ЕАД

• "ІІ-РА МБАЛ - София" ЕАД

• "ІV-ТА МБАЛ - София " ЕАД

• "V-ТА МБАЛ - София " ЕАД

• "І-ВА САГБАЛ - СВ. София " ЕАД

• "ІІ-РА САГБАЛ - Шейново" ЕАД

• "Център за психично здраве – София-град " ЕООД

• "Център за кожно-венерически заболявания – София-град " ЕООД

• "СБАЛОЗ - София град" ЕООД

• "СБПЛР - Панчерево" ЕООД

• "СБПЛР - Бухово" ЕООД

• "СБРДЦП - Св. София " ЕООД

• "СБПЛР - Кремиковци" ЕООД

***VІ. Медицинските дейности, за които ще бъдат финансирани участниците в програмата:***

* Болнично лечение на социално слаби лица с прекъснати здравноосигурителни права, наложено от спешни състояния, определени в чл. 99 от Закона за здравето;
* Болнично лечение на пациенти с диагнози извън Клинични пътеки (КП) и Амбулаторни процедури (АПр.) на Националния рамков договор;
* Долекуване и рехабилитация на възрастни, както и на деца с церебрална парализа и кърмачета с ЦКС (централно координационно смущение) от гр. София;
* Интензивно лечение на пациенти в критично състояние, неотговарящи на критериите за включване в КП;
* Профилактични прегледи на лица в социални заведения, държавни и общински училища и детски заведения. Диагностични изследвания при пациенти с прекъснати здравноосигурителни права, инвалиди и деца, отглеждани в приемни семейства;
* Консултативно-диагностични прегледи на недиспансеризирани лица със съмнение за онкологично заболяване, ендоскопски изследвания при диспансеризирани лица със злокачествени заболяващия, консултации на пациенти с болков синдром, назначаване и изписване на обезболяваща терапия, извън алгоритъма на Наредба № 39/1004 г. на Министерство на здравеопазването.
* Осигуряване на лекар за оказване на медицинска помощ на пребиваващите в Кризисния център за настаняване на бездомни лица за периода на функционирането му, по месечен график.

***VІІ. консолидиране и описание***

**1. Сключване на договор с общинските лечебни заведения за болнична помощ за извършване на медицински дейности извън обхвата на задължителното здравно осигуряване**

Критериите и редът за финансиране на общинските лечебни заведения за болнична помощ се определят въз основа на едногодишни договори за дейности, извън финансираните от държавния бюджет или от бюджета на Националната здравноосигурителна каса, което е предвидено със закон или друг нормативен акт.

Индивидуалният договор за финансиране извършването на медицински дейности извън обхвата на задължителното здравно осигуряване е в съответствие с: чл. 106 Закона за лечебните заведения, чл. 82 и чл. 82”а” от Закон за здравето; Наредба № 49 за основните изисквания, на които трябва да отговарят устройството, дейността и вътрешния ред на лечебните заведения за болнична помощ и домовете за медико-социални грижи на МЗ, в сила от 18.10.2010 г., Наредба за осъществяване правото на достъп до медицинска помощ на МЗ, в сила от 02.06.2006 г.

Списък за извършване на определени медицински дейности, стойностите на медицинските услуги и указания за заплащане на медицински дейности извън обхвата на задължителното здравно осигуряване е разписан в Приложение № 1, неразделна част от едногодишните договори за всяко лечебно заведение.

**2**. **Методология за осъществяване на контрол по сключените договори**

**А**. Юристът на дирекция „Здравеопазване” изготвя проект на заповед за назначаване на комисия за извършване на проверки в лечебните заведения. Заповедта се съгласува от: директор дирекция „Здравеопазване”, **заместник-кмета на Столична община, направление „Финанси и здравеопазване“**, **заместник-кмета на Столична община, направление „Правен и административен контрол“** и се подписва от кмета на Столична община.

**Б**. Длъжностно лице от Дирекцията изготвя график за извършване на ежемесечните проверки в лечебните заведения. Графикът се утвърждава от директора на дирекция „Здравеопазване”.

**В**. Лечебните заведения представят в дирекция „Здравеопазване” месечни отчети, съгласно Приложения № 2 и 3 към договора, до 7 число на месеца, следващ отчетния период. Месечните отчети се изготвят в два екземпляра и се завеждат в деловодството на дирекцията.

**Г**. Членовете на комисията проверяват и съпоставят данните в детайлизирания отчет на лечебното заведение с представената медицинска документация, спазването на условията на договора, както и спазването на Указанията за извършване на дейностите по Приложение № 1 към договора.

**Д**. За констатациите си Комисията изготвя протокол. Протоколът се изготвя в два екземпляра и се подписва от членовете на комисията, извършили проверката.

**Е**. Установените несъответствия при проверката се отразяват като корекция във всички екземпляри на отчетите и се подписват от членовете на комисията. Изпълнителният директор/управител на лечебното заведение с подпис удостоверява, че е съгласен с направените корекции.

**Ж**. Отчетът и протоколът се представят в счетоводството, което ги предава на финансовия контрольор за осъществяване на предварителен контрол преди извършване на разхода, след което се извършва плащане по договора. Вторите екземпляри от отчета и протокола се предоставят на изпълнителния директор/управител на лечебното заведение.

**3. Предвидени средства по Програмата.**

Във връзка с продължаващата епидемична обстановка в страната, Столична община и през 2021 година ще продължи да финансира на исторически принцип извършените от общинските болници медицински дейности, които не попадат в обхвата на ЗЗО и здравните фондове.

***II. програма: скринингови изследвания***

1. ***подпрограма: „Скринингово изследване за covid-19 /коронавирусна инфекция/, чрез антигенен тест на персонала в образователните институции - училища на територията на Столична община".***

**Оперативна цел:** Гарантиране здравето на персонала в училищата, пряко свързан с учебния процес.

**Реализиране на Програмата:** Тестовете за бърз антигенен тест се предоставят от Столична регионална здравна инспекция, при необходимост и от Столична община чрез дирекция „Здравеопазване“. Пробонабирането се финансира от Програмата по 10 лева на изследване.

**Изпълнители на Програмата:**

* „Диагностично-консултативен център VIII - София“ ЕООД;
* „Диагностично-консултативен център XI - София“ ЕООД;
* „Диагностично-консултативен център XII - София“ ЕООД;
* „Диагностично-консултативен център XIII - София“ ЕООД;
* „Диагностично-консултативен център XVII - София“ ЕООД;
* „Диагностично-консултативен център XVIII - София“ ЕООД;
* „Диагностично-консултативен център XX - София“ ЕООД;
* „Диагностично-консултативен център XXII - София“ ЕООД;
* „Диагностично-консултативен център XXIV - София“ ЕООД;
* „Диагностично-консултативен център XXV - София“ ЕООД.

**Общи условия на Програмата:**

За изпълнение на програмата Столична община сключва договори с общинските диагностично-консултативни центрове, съгласно изискванията на Закона за лечебните заведения.

Лечебните заведения представят в дирекция „Здравеопазване” отчети за извършеното от тях пробонабиране за бърз антигенен тест и справка за получените от изследването резултати.

Тестването ще се осъществява с помощта на координатори в лечебните заведения и училищата. При възможност лечебните заведения ще осигуряват мобилни екипи за посещение и извършване на скрининга на място в училищата.

Финансовите средства, необходими за реализиране на програмата са до 200 000 лв.

1. ***подпрограма: „Финансово подпомагане на семейства и двойки с репродуктимни проблеми, нуждаещи се он ин витро процедури с донорски яйцеклетки“.***

Програмата работи от декември 2015 г. Целта на програмата е да подпомага жени с репродуктивни проблеми. Създадена е съвместно с организациите "Майки за донорство" и "Искам бебе". До момента по нея са разплатени общо 200 650 лв., а само през 2020 г. са извършени донорски инвитро процедури на стойност 37 342 лв.

Предвидените средства са до 70 000 лева.

1. ***подпрограма: „Скринингово изследване за рак на млечната жлеза /РМЖ/“***

Отчитайки значимостта на редовната профилактика за навременното откриване на болестта и провеждане на животоспасяващо лечение Столична община за шеста поредна година насочва усилията си за осъществяване на скринингово изследване за рак на млечната жлеза сред определени групи жени. Основната цел е изграждане на успешен модел на профилактика и ранно диагностициране на заболяването.

Предвидените средства са до 200 000 лева.